هه‌ڵهاتن یان ترس له قوتابخانه – Denegkan\nهه‌ڵهاتن یان ترس له قوتابخانه\nbyسەباح\tJanuary 3, 2013\tگشتی\nلێره‌دا پێویسته ئه‌وه بوترێت كه بۆچونه‌كان سه‌باره‌ت به ترس و دڵه‌ڕاوكێی و هه‌ڵهاتن له قوتابخانه له لای هه‌ندێك له زانایان و توێژه‌ران جودا ده‌كرێته‌وه و به جیا باس ده‌كرێت و به پێچه‌وانه‌یشه‌وه به‌ڵام لێره‌دا من ئه‌م حاڵه‌ته یان دیارده‌یه‌م وه‌ك یه‌ك بایه‌ت باس كردووه چونكه دواجار كار له‌سه‌ر ژیانی تاك ده‌كات و ده‌بێت هۆی نه‌خوێنده‌وار بوونی گه‌ر چاره‌سه‌ر نه‌كرێت به گشتی من وه‌ك كێشه‌یه‌كی په‌روه‌رده‌یی و ده‌رونی باسم كردووه،كه ده‌ڵێن حاڵه‌ت مه‌به‌ستمان ئه‌وه‌یه كه ره‌نگه ئه‌مه ساڵ بۆ ساڵی خوێندن یان له قوتابخانه‌یه‌كه‌وه بۆ یه‌كێكی تر بگۆڕێت و له‌م رووه ده‌كرێت به حاڵه‌ت وه‌سف بكرێت و كه ده‌وترێت دیارده‌یش مه‌به‌ستمان ئه‌وه‌یه كه ئه‌مه دیارده‌یه‌كی گشتی جیهانیه‌وه و تایبه‌ت نیه به گه‌ل و نه‌ته‌وه‌یه‌ك و ساڵانه‌یش به رێژه‌ی جیاواز دووباره ده‌بێته‌وه ، هه‌ڵهاتن له قوتابخانه بریتیه له ئه‌نقه‌ست غیاب بوون به بێ ئاگاداری و مۆڵه‌تی قوتابخانه یان به خێوكه‌ر ، بۆ ئه‌وه‌ی خێزان به‌م كاره نه‌زانێت مناڵ له ماڵ ده‌رده‌چێت و تا كاتی ده‌وامی قوتابخانه له ده‌ره‌وه ده‌مێنێته‌وه ، یان هه‌ندێكی تر هه‌ڵهاتن یان ترسی مناڵ له قوتابخانه به‌وه ده‌بینن كه منداڵان به هه‌موو شێوازێك ره‌تی ده‌كاته‌وه ماڵه‌وه به‌جێبهێڵیت و بچێت بۆ خوێندنگه له‌به‌ر ئه‌وه ژیان بۆ مناڵ له‌م ژینگه په‌روه‌رده‌یه‌دا جیاوازه له ژیانی ماڵه‌وه له زۆر رووه وه‌ك دووركه‌وتنه‌وه و دابڕان له دایك و باوكی و زوو هه‌ستان له خه‌و و ناسینی شوێنێكی نوێ و و تێكه‌ڵ بوون به كه‌سانی تر كه به هاوڕی ده‌ناسرێت و دانیشتن له‌سه‌ر ره‌حله‌كان بۆ ماوه‌یه‌كی زۆر و گوێگرتن به بێ ده‌نگی له مامۆستا و چه‌ندین بابه‌تی تر كه منداڵ پابه‌ند ده‌كات به كۆمه‌ڵێك رێسا و یاسا كه پێشتر له ژینگه‌ی ماڵه‌وه به‌و شێوه‌یه نه‌بووه ، منداڵ ئه‌م حاڵه‌ته‌ی له‌سه‌ر ده‌رده‌كه‌وێت له یه‌كه‌م رۆژ یان یه‌كه‌م هه‌فته‌ی ژیانی نوێی خوێندنه‌وه و لێره‌وه منداڵ روبه‌ڕووی كۆمه‌ڵێك ئه‌رك و كاری نوێ ده‌بێته‌وه وه‌ك جێ به‌جێ كردنی ئه‌ركی ماڵه‌وه یان تاقی كردنه‌وه‌كان و رۆژانه لێپرسینه‌وه له ئه‌رك و چالاكیه‌كان و هه‌ندێك جار سه‌رزه‌نشت كردن له لایه‌ن مامۆستاوه .\nدیارده‌ی وازهێنان و راكردن له قوتابخانه دیارده‌یه‌كی حیهانیه و گه‌ل و نه‌ته‌وه نیه له‌سه‌ر رووی ئه‌م زه‌مینه به ده‌ستیه‌وه نه‌ناڵێنێت به‌ڵام گه‌ل و نه‌ته‌وه پێشكه‌وتوه‌كان بۆ ئه‌م دیارده‌یه له هه‌وڵی توێژینه‌وه‌ی زانستی و به ده‌ست هێنانی رێگه چاره‌ی زانستیدان چونكه ئه‌م دیارده‌یه زۆر ترسناكه و زیان به زۆر لایه‌نی شارستانی ده‌گه‌یه‌نێت و ئه‌و كه‌سانه‌ی له ئه‌نجامی ئه‌م دیارده‌یه واز ده‌هێنن به نه‌خوێنده‌وار ناو زه‌ند ده‌كرێن و ناتوانن خۆیان له‌گه‌ڵ سه‌رده‌مدا بگونجێنن و له زۆر لایه‌نی كۆمه‌ڵایه‌تی و ئابوریه‌وه زیان به كۆمه‌ڵگه ده‌گه‌یه‌نن و له رووی ده‌رونیه‌وه ئه‌م دیارده‌یه زیان به تاك ده‌گه‌یه‌نێت و خۆی بۆخۆی كه‌لێنێكی ده‌رونیه بۆ ئه‌و كه‌سه و كه‌سی هه‌ڵهاتوو له قوتابخانه هه‌ست به بیزاری و دڵه‌ڕاوكێی ده‌كات و ره‌نگدانه‌وه‌ی خراپی له‌سه‌ر كه‌سایه‌تی و ره‌وشتی ده‌بێت .\nنیشانه‌كانی ئه‌م دیارده‌یه :\nلێره‌دا ده‌كرێت ئاماژه به چه‌ند نیشانه‌یه‌ك بده‌ین كه ره‌نگه ئه‌م حاڵه‌ته یان ئه‌م دیارده‌یه به‌سه‌ر منداڵدا بیهێنێت وه‌ك [ ترس ، گریان ، زه‌رهه‌ڵگه‌ڕان ، ئازاری سك ، دڵتێك هه‌ڵهاتن و رشانه‌وه ، سه‌ر ئێشه ، ده‌ربڕینی بێزاری و هه‌وڵدان بۆ مانه‌وه له ماڵه‌وه … ] ئه‌م دیارده‌یش بوه‌ته گرفت بۆ قوتابخانه‌كان به تایبه‌ت له سه‌ره‌تای ده‌ست كردن به ساڵی نوێی خوێندن له پۆله‌كانی یه‌ك و دووی سه‌ره‌تایدا به گرفتێك بۆ ئه‌و قوتابخانانه داده‌نرێت ، بوونی ترس یان هه‌ڵهاتن له قوتابخانه كاریگه‌ری ده‌بێت له‌سه‌ر گه‌شه و ئاستی خوێندنی مناڵ و بۆیه ده‌بێت به حاڵه‌ت و دیارده‌یه‌كی راسته‌قینه سه‌یری بكه‌ین و به رێگه‌ی زانستی و په‌روه‌رده‌یی هه‌وڵی چاره‌سه‌ر كردنی بده‌ین و زۆر جار وه‌ك ووتم هه‌ر یه‌كه له ترس و راكردن و دڵه‌ڕاوكێ له قوتابخانه به جیا باس ده‌كرێن و بۆچونه‌كان به‌و ئاراسته‌ین كه جیاوازن و هه‌ریه‌كه و كاریگه‌ری خۆی ده‌بێت به‌ڵام دواجار له رووی په‌روه‌رده‌یه زیان به مناڵ ده‌گه‌یه‌نێت بۆیه ده‌توانین گشتگیری بكه‌ین و پێكه‌وه رونی بكه‌ینه‌وه .\nرێژه‌ی ترس یان هه‌ڵهاتن له قوتابخانه :\nئه‌م دیارده‌یه تایبه‌ت نیه به كۆمه‌ڵێك یان چینێكی دیاری كۆمه‌ڵگه به‌ڵكو له هه‌موو قوتابخانه‌یه‌كدا ئه‌م حاڵه‌ته هه‌یه به تایبه‌ت له سێ ساڵی یه‌كه‌می قوناغی بنه‌ڕه‌تی له كوردستانی ئێستادا و مه‌رج نیه ئه‌م رێژه‌یه كه خراوه‌ته روو به ته‌واوه‌تی سه‌د له‌سه‌د ته‌واو بێت ره‌نگه له جێگه‌یه‌ك بۆ جێگه‌یه‌كی تر و ساڵێك بۆ ساڵێكی تر گۆڕانی به‌سه‌ردا بێت به‌ڵام به‌گشتی له قوناغی سه‌ره‌تای خوێندندا به تایبه‌ت له پۆله‌كانی یه‌ك تا سێ له 5% ی قوتابیان توشی ئه‌م حاڵه‌ته ده‌بن و له 2%ی قوتابیان له قوناغی ناوه‌ندی و ره‌نگه له قۆناغه‌كانی تری خوێندندا به‌رده‌وام بێت به‌ڵام به رێژه‌یه‌كی كه‌متر و ره‌نگه له ناوچه‌ك بۆ ناوچه‌كی تر ئه‌م دیارده‌یه وه‌ك ووتم بگۆڕێت بۆ نمونه ره‌نگه له ناوچه‌كی دیاری كراودا كچان له كوڕان زیاتر رووبه‌رووی ئه‌م حاڵه‌ته ببنه‌وه به هۆكاری جۆربه‌جۆر كه له‌سه‌روی هه‌مویه‌وه تێگه‌یشتنه كۆمه‌ڵایه‌تیه‌كانه .\nهۆكاره‌كانی ئه‌م دیارده‌یه :\nده‌كرێت لێره‌دا ئاماژه به چه‌ند خاڵێك بده‌ین كه ره‌نگه كاریگه‌ری هه‌بێت و وا بكات ئه‌م دیارده‌یه ببێته مایه‌ی كێشه‌ی ده‌رونی و په‌روه‌رده‌یی بۆ تاك له‌وانه :\n1 – له 50%ی حاڵه‌ته‌كان به هۆی دڵه‌ڕاوكێی دابڕانه‌وه ده‌بێت له‌به‌ر ئه‌وه منداڵ وا بیر ده‌كاته‌وه ئه‌گه‌ر ماڵه‌وه به‌جێ بهێڵێت روداوێك روو ده‌دات وه‌ك ( دروست بوونی شه‌ڕی نێوان دایك و باوك یان نه‌خۆش كه‌وتن یان مردنی یه‌كێك له‌و دوانه ) .\n2 – هه‌بوونی كێشه و ململانیه‌ی به‌رده‌وام له نێ,ان وئه‌ندامانی خێزاندا به تایبه‌ت له نێوان كه‌شه نزیكه‌كانیدا وه‌ك دایك و باوك .\n3 – گرنگی پێ دانی له راده‌به‌ری به‌خێوكه‌ران به منداڵه‌كانیان له كاتی په‌روه‌رده‌كردنیدا و به‌رده‌وام له خۆیان دوور نه‌خسته‌وه‌وه و ئه‌و ده‌رفه‌ته‌یان پێ نه‌داوه سه‌ربه‌خۆ بێت و متمانه به خۆی بكات و ئه‌زمونی له‌گه‌ڵ شوێنی نوێدا هه‌بێت و له‌گه‌ڵیدا به ئاسانی را بێت .\n4 – هه‌ندێك دایك له‌به‌ر خۆی كه ئاره‌زووی ته‌نیای ناكات حه‌ز ناكات منداڵه‌كه‌ی له خۆی دوور بخاته‌وه و لای خۆی رۆڵه‌كه‌ی ده‌هێڵیته‌وه و بۆ ئه‌و مه‌به‌سته هانی ده‌دات .\n5 – له دایك بوونی منداڵی نوێ له خێزاندا كه منداڵ وا هه‌ست ده‌كات سوز و خۆشه‌ویستی كه‌م ده‌بێته‌وه له لایه‌ن دایك و باوكیه‌وه .\n6 – توش بوونی منداڵ به نه‌خۆشی خه‌مۆكی و كه‌م توانای ژیری منداڵ .\n7 – ترسی منداڵ له ژینگه‌ی خوێندنگه یان مامۆستا یان منداڵانی تر یان كه‌سانی ده‌ره‌وه .\n8 – ترسی منداڵی خاوه‌ن پێداوستی تایبه‌ت له‌وه‌ی كه له قوتابخانه له لایه‌ن ده‌وروبه‌ره‌وه گاڵته‌ی پێ بكرێت .\n9 – بوونی ترس له لێدان و به‌كار هێنانی توندو تیژی له لایه‌ن مامۆستایانه‌وه به‌رامبه‌ر به مناڵ كه ئه‌مه له رابردوودا گرفت بوو به‌ڵام ئێستا كه‌متر بووه‌ته‌وه .\n10 – ترسی مناڵ له زۆر پێدانی ئه‌ركی ماڵه‌وه له لایه‌ن مامۆستاوه به تایبه‌ت له سه‌ره‌تای ده‌وامه‌وه یان ترسان له سه‌رنه‌كه‌وتن له تاقی كردنه‌وه‌كان و خوێندندا .\n11 – هه‌ست كردنی مناڵ له گوێ پێنه‌دانی دایك و باوك له سه‌رنه‌كه‌وتن یان سه‌ركه‌وتنی له قوتابخانه‌دا.\n12 – نه‌بونی پاڵنه‌ر بۆ فێربوون یان نه‌بونی هانده‌ری مادی و مه‌عنه‌وی و ده‌سكه‌وتنی داهاتوو بۆ تاك به تایبه‌ت مه‌عیشه‌ت كه ئه‌مه ئێستا خه‌ریكه له نێو مناڵانی كوردستاندا ده‌بێته هۆكاریك له رووبه‌روبونه‌وه‌ی مناڵ له‌گه‌ڵ مامۆستا له پۆله‌كاندا .\n13 – خراپی لایه‌نی مادی و ئه‌و كێشانه‌ی كه به‌و هۆكاره دروست ده‌بن كه دواجار وا ده‌كات كه مناڵ به‌رده‌وام له هه‌وڵی هه‌ڵهاتن بێت .\n14 – براده‌ری خراپ هۆكارێكه بۆ ئه‌وه‌ی كه هه‌ندێك له مناڵ واز له خوێندن بهێنن به تایبه‌ت ئه‌و كه‌سه كه خۆی وازی له خوێندن هێنا بێت ده‌یه‌وێت ژماره‌ی هه‌ڵهاتوان زۆر تربێت .\n15 – نه‌بوونی متمانه و دڵسۆز نه‌بوونی هه‌ندێك له مامۆستایان بۆ منداڵان وه‌ك ئه‌وه‌ی كه ده‌وترێت هه‌ستی متمانه بوون ئه‌و كلتوریه كه مامۆستا ده‌توانێت له رۆحی قوتابیه‌كاندا بیچێنێت .\nچاره‌سه‌ری ترس یان هه‌ڵهاتن له قوتابخانه :\nبه گرتنه به‌ری چه‌ند میكانیزمێك ده‌توانرێت هه‌وڵی كه‌م كردنه‌وه یان بنه‌بڕكردنی ئه‌م دیارده‌یه بدرێت ئه‌ویش به هه‌مه‌هانگی لایه‌نه په‌یوه‌ندیداره‌كانی وه‌ك خودی خوێندكار ماڵه‌وه و قوتابخانه به كاره‌كته‌ره جیاوازه‌كانیه‌وه و چاره‌سه‌ریه‌كانیش له‌سه‌ر دوو ئاست ده‌خینه روو :\n– ا – له‌سه‌ر ئاستی ماڵه‌وه :\n1- هانی منداڵ بدرێت به زووترین كات بچێته‌وه بۆ قوتابخانه و دوانه‌كه‌وێت و به وریایه‌وه مامه‌ڵه بكه‌ین و له‌سه‌ره‌تای ده‌ست بردن بۆ ریگه‌كان په‌نا بۆ توندوتیژی نه‌به‌ین .\n2 – ده‌ر خستنی ریزو خۆشه‌ویستی بۆ مناڵ له‌وه‌ی كه ئه‌وان گرنگی پێ ده‌ده‌ن و لایان كه‌سێكی به بایه‌خ و رێزداره .\n3 – هه‌ر یه‌كه له دایك و باوك په‌یوه‌ندی نزیك دروست بكه‌ن له‌گه‌ڵ منداڵدا به مه‌به‌ستی به ئاگابوون له كێشه‌كانی و نمونه‌ی منداڵی خۆیان باس بكه‌ن له‌و رووه و چۆن چاره‌سه‌ر بووه .\n4 – ئه‌نجامدانی گفتوگۆی كراوه بۆ ده‌ست نیشان كردنی نه‌چونی منداڵ بۆ قوتابخانه له‌وه‌ی كه چی وای لێ كردوه بۆ په‌نا بردن له‌و رووه و باس كردنی به بێ ترس و شه‌رم .\n5 – گه‌ر هۆكاره‌كان بریتی بوو له نه‌خۆشی بۆ ئه‌وه‌ی كه نه‌چێت بۆ قوتابخانه وه‌ك خه‌مۆكی لای منداڵ ئه‌وا پیشانی پزیشكی پسپۆڕ بدرێت به‌ڵام ئاگادار به ده‌رمان بۆ خودی ترس له قوتابخانه به‌كار نایه‌ت .\n6 – به‌كار هێنانی رێگه‌ی پاداشت له‌به‌رامبه‌ر جێ به‌جێ كردنی ئه‌ركه‌كانی ماڵه‌وه‌دا و دایك و باوك هاوڕێی منداڵ بن له‌م رووه و هاوكاریان بن له جێ به‌جێ كردن و سه‌عی كردن .\n7 – دوور كه‌وتنه‌وه‌ی دایك و بالاوك له شه‌ڕ و ململانیه له‌به‌رچاوی منداڵدا بۆ ئه‌وه‌ی دووچاری دڵه‌ڕاوكی نه‌بێت و بیری لایان نه‌بێت . 8 – دروست كردنی هه‌مه‌هانگی له نێوان ماڵ و قوتابخانه‌دا و له‌و رووی ئاگاداری بن و رێگه‌ی بۆ خۆش نه‌كه‌ن له نه‌چونی بۆ قوتابخانه و په‌یوه‌ندی به‌هێز له‌و رووه دروست بكه‌ن له نێوان ئه‌و دوو ژینگه‌یه‌دا و چونی دایك و باوك بۆ پرسیار كردن و به‌شداری كردن له دیداری گه‌شه ( كۆبوونه‌وه‌ی دایكان و باوكان ) و به‌شداری كردن له‌و چالاكیه هونه‌ری و وه‌رزشیانه كه منداڵ تێدا به‌شداره .\n9 – دوور كه‌وتنه‌وه له ته‌ركیز كردنه سه‌ر لایه‌نی ته‌ندروستی گه‌ر دڵنیابووت كه نه‌خۆش نیه بۆ ئه‌وه‌ی له‌و رووه به‌هانه به ده‌ستیه‌وه نه‌ده‌ی .\n10 – گه‌ر منداڵ نه‌خۆش بوو سه‌ردانی پزیشكت كرد و دڵنیا بووی كه باری ته‌ندروستی باشه ئه‌وا راسته‌وخۆ بیبه‌تیه‌وه بۆ ده‌وام گه‌ر ته‌نها وانه‌یه‌كش مابوو بۆ ئه‌وه‌ی به‌م شێوه‌یه رێگه‌ی بۆ خۆش نه‌كرێت و دووباره ببێته‌وه.\n-ب – له‌سه‌ر ئاستی قوتابخانه :\n1 – په‌سه‌ند كردنی مناڵ له قوتابخانه و رێزگرتن لێی و هه‌روه‌ها نیشاندانی خۆشه‌ویستی و نه‌رم و نیانی بۆی واتا وێنا كردنی ژینگه‌یه‌كی ئارام .\n2 – ئاسانكاری له پێناساندنی په‌یڕه‌و یاساكانی قوتابخانه و نزیك خستنه‌وه‌ی له ژینگه‌ی ماڵ .\n3 – هاوكاری كردن و یارمه‌تی دان و ئاسانكاری بۆ مناڵ له جێ به‌جێ كردنی ئه‌ركی قوتابخانه و به‌كارهێنانی پاداشت كردن .\n4 – لابردنی هۆكاره‌كانی بێزرانی قوتابخانه لای منداڵ وه‌كو سزادانی جه‌سته‌ی و ده‌رونی و سه‌رزه‌نیشت كردن و بریندار كردن له‌وه‌ی كه قوتابخانه نه‌كرێته سه‌ربازگه .\n5 – پێویسته قوتابخانه له سه‌ره‌تادا ئامانجی سه‌ره‌كی بریتی بێت له گرنگیدان به گونجاندنی مناڵ له‌گه‌ڵ ژینگه‌ی نوێدا بۆ ئه‌وه‌ی دڵه‌ڕاوكێ لای مناڵ زیاد نه‌كات .\n6 – خۆشه‌ویست كردنی قوتابخانه لای منداڵ به گرتنه به‌ری چه‌ند رێگه و هۆكارێك كه ئه‌مه‌یش به مامه‌ڵه‌ی جوانی مامۆستا ده‌بێت به شێوه‌یه‌ك كه له سه‌ره‌تای قوتابخانه‌دا یاری و گێڕانه‌وه‌ی چیرۆك و كێشانی وێنه و چالاكیه‌كان زیاد بكرێت .\n7 – گوێگرتن له قوتابی و هاندانی بۆ ده‌ربڕینی راكانی به شێوه‌یه‌كی ئه‌ده‌بی و جوان بۆ ئه‌وه‌ی مناڵ هه‌ست به خۆی بكات و بزانێت به‌رامبه‌ر گرنگی پێ ده‌دات .\n8 – پاش ئه‌وه‌ی زانرا منداڵێك توشی ئه‌م حاڵه‌ته بووه له‌م كاته به هه‌مه‌هانگی هه‌ریه‌كه له خێزان و ماڵ هه‌وڵی چاره‌سه‌ر كردنی بدرێت .\n9 – هه‌وڵ بدرێت كه‌مترین مۆڵه‌ت به‌و مناڵانه بدرێت كه توشی ئه‌م حاڵه بوونه و كه‌مترین كات له ماڵه‌وه بمێنێته‌وه .\n10 – دوور خستنه‌وه‌ی ئه‌و منداڵانه‌ی له یه‌كتری كه ده‌بنه هۆكار له‌سه‌ر یه‌كتری بۆ دروست بوونی ئه‌م حاڵه‌ته به شێوه‌یه‌ك كه دواجار منداڵ له خوێندن دانه‌بڕێت و درێژه به ژیانی په‌روه‌رده‌یی بدات .\nله كۆتایدا پێویسته ئه‌وه بوترێت ئه‌م كێشه‌یه و ده‌یان كێشه‌ی تری بواری په‌روه‌رده وه‌ك خراپی مامه‌ڵه‌ی مامۆستا و خراپی ئه‌م په‌یوه‌ندیه له بواری په‌روه‌رده و فێربوندا و بوونی كێشه‌كانی وه‌ك كه‌می بینا و خێرا گۆڕینی پرۆگرامه‌كان و كه‌می تێگه‌یشتنی هه‌ندێك له خێزانه‌كان بۆ په‌روه‌رده و نه‌بوونی پلانی ستراتیجی حوكمه‌ت بۆ ئه‌م كه‌رته وا ده‌كات كه نه‌وه‌یه‌كی نه‌خوێنده‌وار به‌رهه‌مبێت و گه‌ر چاره نه‌كرێت كێشه‌ی گه‌وره بۆ په‌روه‌رده و كۆمه‌ڵگه دروست ده‌كات .\n1 – د . كه‌ریم شه‌ریف قه‌ره‌چه‌تانی ، سایكۆلۆژیای گه‌شه (مناڵ و هه‌رزه‌كار ) ، چاپی یه‌كه‌م ، سلێمانی ، 2009 .\n2 – عه‌باس مه‌حموود عه‌وه‌ز ، ده‌روازه‌یه‌ك بۆ سایكۆلۆژیای گه‌شه (منداڵی ، هه‌رزه‌كاری ، پیری ) ، وه‌رگێڕانی : قاسم عه‌لی عوسمان ، چاپی یه‌كه‌م ، هه‌ولێر ، 2012 .\n3 – سه‌باح عه‌لی جاف ، په‌روه‌رده و فێربوون گرفت و گۆڕان ، چاپی یه‌كه‌م ، سلێمانی ، 2011 .\n4 – www.nafsany.com\n5 – http://derunnasy.com/\n• مامۆستا و رۆژنامه‌نوس\nPrevious شه‌یپوره تازه‌كانى شیعر و كه‌ڕبوونى خود …. ٢\nNext مۆزایکی خۆشەویستی و مردن … نووسینی: ناتالیا ڤیکۆ


گەلەکۆمەی سەر کورد؛ شنگال، قامشلی و قەندیل\nلە ماوەی چەند رۆژی رابردوودا، ئاسایشی رۆژئاوای کوردستان لە قامشلی رووبەڕووی هێرشی میلیشیاکانی بەشار حەسەد بووە و تێکی شکاندن، تورکیا هێرشی فراوانی کردە سەر قەندیل و ناوچەکانی پاراستنی میدیا و سوپای عێراق و حەشدی شەعبیش بەردەوامە لە هاتنە ناو شەنگال، ئەمەی روودەدات گەلەکۆمەی سێ دەوڵەتە یان بەردەوامی مێژووە خوێناوییەکەی کوردە؟\nنازم داشتان لە پێگەی ئاژانسی میزۆپۆتامیا وتارێکی نووسیوە و تیایدا تیشک دەخاتە سەر فشارەکانی سەر کورد لە هەرێمی کوردستان و رۆژئاوای کوردستان و پێی وایە ئەوەی روودەدات رێککەوتنە لە دژی کورد لەم دوو پارچەیەی کوردستاندا.\nداشتان بەم جۆرە باس لە رووداوەکان دەکات؛\nشەڕ و پێکدادانەکانی نێوان ئاسایشی رۆژئاوای کوردستان و میلیشیاکانی بەشار ئەسەد لە قامشلی، هێنانی هێز لەلایەن سوپای عێراق و حەشدی شەعبییەوە بۆ ناوچەی شنگال، ئۆپراسیۆنی سوپای تورکیا بۆ سرە مەتین، زاپ و ئاڤاشین، سێ رووداون کە لە گەلەکۆمەیەکی گەورە دەچن لەسەر کورد لە باشور و رۆژئاوای کوردستان.\nرووداوەکانی چەند رۆژی رابردوو لە هەریەک لە عێراق و سوریا (هەرێمی کوردستان و رۆژئاوای کوردستان) کە ناوچەی گەرمی رۆژهەڵاتی ناوەڕاستە، سەرەتای دەستپێکردنی قۆناغێکی نوێیە.\nلە شنگالەوە بۆ قامشلی و زاپ\nدوای ئەوەی رێککەوتنی نێوان حکومەتی عێراق و هەرێمی کوردستان لەبارەی شنگالەوە واژۆکرا و جێبەجێنەکرا، لە چەند رۆژی رابردوودا عێراق چەند سەربازێکی رەوانەی گوندی گیرزەریکی سەر بە تل ئەزەر لە باشوری شنگال کرد، بەڵام لەلایەن خەڵکی ناوچەکەوە رێگایان پێنەدرا.\nلە هەمان کاتدا لە قامشلۆی سەر بە پارێزگای حەسەکە لە رۆژئاوای کوردستان، میلیشیاکانی بەرگری نیشتمانی رژێمی سوریا پەلاماری هێزەکانی ئاسایشی ناوخۆیان دا، هەر لە هەمان کاتدا و دوای بە فەرمی ناساندنی کۆمەڵکوژی ئەرمەنەکان لەلایەن جۆ بایدن سەرۆکی ئەمریکاوە، هێزە چەکدارەکانی تورکیا ئۆپراسیۆنی چڕنوکی هەورەتریشقە – چڕنوکی بروسکە-یان بۆ سەر چیاکانی مەتین، زاپ و ئاڤاشین دەستپێکرد.\nبێگومان ئەم فشارانەی سەر کورد لەم کاتەدا، کاریگەری لەسەر هاوسەنگی هێزەکان لە ناوچەکەدا دەبێت.\nرێککەوتنی سەر کاغەز\nرێککەوتنی نێوان حکومەتی هەرێم و حکومەتی عێراق کە پەکەکە بە رێککەوتنی نێوان پارتی و حکومەتی عێراق ناوی دەبات، ئامانجەکەی کۆتاییهێنانە بەو دەسەڵاتە خۆبەڕێوەبەرەی لە شنگال دروستبووە و ئەمەش بە دەرکردنی ئاسایشی ئێزدیخان دێتە دی، بەڵام ئەم هێزە ئامادە نییە پابەندی ئەم رێککەوتنە ببێت.\nئێزدییەکان پێیان وایە رێککەوتنەکە لەسەر کاغەزە و لە سەر ئەرزی واقع هیچ پشتیوانییەکی نییە و کەس پشتیوانی لە رێککەوتنەکە و پشتیوانەکانیشی ناکات کە ئەمریکا و تورکیان.\nدوای ئەوەی حکومەتەکەی کازمی بۆی دەرکەوت رێککەوتنەکە لەلایەن خەڵکی شنگالەوە رەتکراوەتەوە و زەمینەی جێبەجێکردنی لەبار نییە، هەنگاوی بەرەو دواوە ناوە و بە دوای چارەسەری دیکەدا دەگەڕێت.\nبە دوای چارەسەردا\nخەڵکی شنگال و خۆبەڕێوەبەری دیموکراتی شنگالیش بە دوای چارەسەردا دەگەڕێن، چەند جارێک لەگەڵ حکومەتی بەغدا گفتوگۆیان کردووە، ئامانجی گفتوگۆکانیش تەنها بپ بابەتی شنگال نییە، بەڵکو بۆ چارەسەرکردنی کێشەی ناوچەکانی لالش و شێخانیشە، ئێزدییەکان و خۆبەڕێوەبەرە دیموکراتەکەشیان بەردەوام لە گفتوگۆکاندا پێشنیاری خۆبەڕێوەبەری بۆ ئەم ناوچانە دەکەن.\nسەرەڕای ئەوەی هەندێک لایەن پشتیوانی بیرۆکەی خۆبەڕێوەبەری دەکەن، بەڵام بەشی زۆری هێزەکان و بەتایبەت حکومەتی بەغدا لە ترسی دابەشبوونی وڵات، بیرۆکەکە رەتدەکەنەوە.\nئەم رووداوانە، هاتنی سوپای عێراق بەرەو باشوری شنگال و هێرشی میلیشیاکانی بەشار ئەسەد لە گەڕەکەکانی حلکۆ و تەی لە قامشلی کە هاوکاتە لەگەڵ هێرشی سوپای تورکیا بۆ سەر ناوچەکانی هەرێم و گەریلا، پێکەوە بەستراون.\nلە قامشلی دۆخەکە لە بەرژەوەندی کورددا کۆتایی هات، لە ئۆپراسیۆنێکی ئاسایشی رۆژئاوای کوردستان بۆ سەر میلیشیاکانی ئەسەد کە حەوت رۆژی خایاند، هەردوو گەڕەکەکەی قامشلی لە میلیشیاکان پاککرایەوە.\nدوای ئەوەی روسیا و هێزەکانی سوریای دیموکرات توانیان نابژێوانی بکەن، کۆتایی بە رووداوەکانی قامشلی هات، کۆتاییەک لە بەرژوەندی کورد و رۆژئاوای کوردستان.\nئاسایشی کورد مەرجی سەرەکی هەبوو، نەکشانەوەی ئاسایش لەو شوێنانەی دەستی بەسەردا گرتووە، نەمانەوەی هێچ میلیشیایەکی ئەسەد لە هەردوو گەڕەکەکەی قامشلی، ئاسایشی کوردی داوا دەکات ئەو کەسانەش رادەست بکرێن کە دەستیان لە کوشتنی ئەندامەکەی ئاسایشدا هەبووە، بەڵام بەرگری نیشتمانی سوریا دەڵێت ئەو کەسەی ئاسایشەکەی کوشتووە لە پێکدادانەکاندا کوژراوە.\nدوای ئەوەی هێزەکانی سەر بە بەرگری نیشتمانی رژێمی سوریا کشانەوە بۆ گوندەکانی(حامۆ، تەواریج، خیربەت ئەمۆ، تەل تەخیت، ئەلدەمخیە و ریحایا رەش)، کۆنترۆڵی ئاسایشی رۆژئاوای کوردستان بۆ شاری قامشلی گەڕایەوە.\nئەوەی بەدەستان هێناوە بۆ خۆتان\nروسیا دەیەوێت سەقامگیری رۆژئاوای کوردستان تێکبدات و زۆرترین ناوچەی باکوری و رۆژهەڵاتی سوریا بۆ رژێمی سوریا بگەڕێنێتەوە، بۆیە بەردەوام هانی میلیشیاکانی ئەسەد دەدات تاکو روو لە ناوچە کوردییەکان بکەن، ئەمەش درێژکراوەی سیاسەتی روسیایە لە عەین عیسا و شەهبا.\nروسیا کە دەیەویست ئەم ناوچانەی قامشلی بگەڕێتەوە ژێر دەستی رژێم، بەڵام دواتر کە بۆی دەرکەوت رژێم لاواز کراوە، لە گفتوگۆی ئاگربەستەکەدا بە ئاسایشی کوردی وتووە ئەوەی بەدەستان هێناوە بۆ خۆتان، ئەمەش رەنگە بۆ کەمکردنەوەی کاریگەری ئێران بێت لە سوریا، چونکە لەگەڵ ئەوەی ئەم میلیشیایانە سەر بە دیمەشقن بەڵام لەژێر کاریگەری تاراندان.\nلە ئێستادا تورکیا خۆی خستووەتە شەڕێکی نوێوە لەگەڵ گەریلا، زانیارییەکان باس لە زیانە زۆرەکانی تورکیا دەکەن، بۆچوونێکیش هەیە پێی وایە ئەگەر تورکیا لە ئەم ئۆپراسیۆنەدا شکست بهینێت، رەنگە پەلاماری رۆژئاوای کوردستان و شنگال بدات.


:: PM:02:08:05/12/2019 \nهاوكاتی رێككەوتنی نێوان هەولێر و بەغدا لەسەر پشكی هەرێمی كوردستان لە بودجەی 2020، پەرلەمانتاران لەسەر بنەمای زیادكردنی داهاتی هەرێمی كوردستان لە دەرئەنجامی چاكسازی، پڕۆژەیەك بۆ دانەوەی مووچەی پاشەكەوتی فەرمانبەران دەدەنە حكوومەت. عەلی حەمەساڵح سەرۆكی فراكسیۆنی گۆڕان دەڵێ، قۆناغی یەكەم جێگركردنی قەرزەكە، پاشان لێدەكردنی قەرزی حكوومەت لای فەرمانبەران لە پاشەكەوتەكە، پاشان دانەوەی ئەوەی دەمێنێتەوە وەك مووچەی پاشەكەوتكراو بەشێوەی مانگانە بەگوێرەی زیادەی داهاتی حكوومەت، ئەمانە خاڵی سەرەكی پڕۆژەكە دەبن.\nئەمڕۆ پێنجشەم پێنجی كانوونی یەكەم، عەلی حەمەساڵح سەرۆكی فراكسیۆنی گۆڕان لە پەرلەمانی كوردستان ئاشكرای كرد كە سەرقاڵی ئامادەكردنی پڕۆژەیەكن لەسەر چۆنیەتی دانەوەی مووچەی پاشەكەوتی فەرمانبەران، دەڵێ نامەوێت وەها وێنا بكرێت كە پڕۆژەی گۆڕانە، بەڵكو ئامانجی ئێمە سەرخستنی پڕۆژەكەیە.\nبە قسەی عەلی حەمەساڵح بێت، حكوومەتی هەرێمی كوردستان نزیكەی 12 ملیار دۆلار قەرزاری فەرمانبەرانە، روونی دەكاتەوە كە حكوومەتی هەرێمی كوردستان هەشت مووچەی تەواوی سەرجەمی فەرمانبەران قەرزارە لەگەڵ جیاوازی مووچەی 35 مانگ، هاوكات 12 مووچەی خانەنشینانیش قەرزارە كە كۆی گشتی نزیكەی 12 ملیار دۆلار دەكات.\nقۆناغی یەكەم جێگركردنی قەرزەكە، پاشان لێدەكردنی قەرزی حكوومەت لای فەرمانبەران لە پاشەكەوتەكە، پاشان دانەوەی ئەوەی دەمێنێتەوە وەك مووچەی پاشەكەوتكراو بەشێوەی مانگانە بەگوێرەی زیادەی داهاتی حكوومەت، ئەمانە خاڵی سەرەكی پڕۆژەكە دەبن\nسەرۆكی فراكسیۆنی گۆڕان پێی وایە رێككەوتنی هەرێمی كوردستان و حكوومەتی عێراق لەسەر پشكی هەرێمی كوردستان لە بودجەی 2020، پاڵنەرێكی سەرەكی دەبێت لە زیادبوونی داهات لە هەرێمی كوردستان، بەو مەرجەی حكوومەت چاكسازی لە خاڵە سنوورییەكان و پڕۆژە یاسای چاكسازی رەوانەی پەرلەمان بكات\nلە بارەی پڕۆژەكەوە عەلی حەمەساڵح دەڵێ، قۆناغی یەكەم جێگیركردنی هەژماری هەموو فەرمانبەرێك كە چەند پارەی لای حكوومەت هەیە، قۆناغی دووەم حكوومەت دەتوانێت بڕیارێك دەربكات كە فەرمانبەران بۆیان هەیە قەرزەكانی لەسەریانە لە مووچەی پاشكەوتەكە لێی ببڕن، گوتی "ئەوەی دەمێنێتەوە حكوومەتی هەرێمی كوردستان دەتوانێت لە زیادەی داهات مانگانە بڕێك پارە دابین بكات و بەسەر فەرمانبەران دابەشی بكات تا پاشەكەوتی مووچە بە تەواوەتی دەدرێتەوە، ئەم سێ خاڵە رۆحی پڕۆژەكە دەبێت".\nبە بڕوای سەرۆكی فراكسیۆنی گۆڕان ئەگەر چاكسازی لە خاڵە سنوورییەكان و گومرگ بكرێت، ئەوا مانگانە 30 تا 40 ملیۆن دۆلار دەبێتە داهات بۆ حكوومەت، هاوكات یاسای چاكسازی و كۆمپانیا نەوتییەكانیش داهاتی زیاتر بۆ حكوومەت دروست دەكەن، گوتی "بەو داهاتانە دەتوانرێت پاشەكەوت بدرێتەوە".\nئه‌م بابه‌ته 16686 جار خوێنراوه‌ته‌وه\n20 ملیارەکەی حکوومەت جێبەجێکردنی پڕۆژەی جووتسایدی کەلار-سلێمانی خێراتر دەکات\nبه‌های دۆلاری ئه‌مه‌ریكی له عێراق و توركیا زیاتر به‌رز ده‌بێته‌وه\nپەرلەمانتارێك هۆكاری دواكەوتنی مووچە لە عێراق ئاشكرا دەكات\nدوو بانك 65 ملیۆن دینار به قه‌رز ده‌ده‌نه فه‌رمانبه‌رانی حكوومه‌ت


هاتنی گەشتیاران بۆ سلێمانی 90 هەزاری تێپەڕاندووە – Knwe.org\nسەرەکی » راپۆرت » هاتنی گەشتیاران بۆ سلێمانی 90 هەزاری تێپەڕاندووە\n«گەشتیاران كەشێكی ئارامیان لە سلێمانی بەسەربرد»\nهاتنی گەشتیاران بۆ سلێمانی 90 هەزاری تێپەڕاندووە\nئا: ئەركان جەبار\nبەپێی دوایین ئامارەكانی بەڕێوەبەرایەتیی گەشتوگوزاری سلێمانی، هاتنی گەشتیاران بۆ سنووری پارێزگاكە لە رۆژانی جەژنی قورباندا 90 هەزار گەشتیاری تێپەڕاندووە و پۆلیسی سلێمانیش ئاماژە بەوە دەكات، گەشتیاران لەم جەژنەدا ئارامترین جەژنیان كردووە و هیچ كێشەیەكیان بۆ دروست نەبووە.\nپێشتریش، وتەبێژی دەستەی گەشتوگوزاری هەرێم ئاشكرایكردبوو، «چاوەڕوان دەكرێت تا كۆتایی رۆژانی پشووی جەژن، ژمارەی هاتنی گەشتیاران بۆ ناوچە گەشتوگوزارییەكانی هەرێمی كوردستان، 250 هەزار گەشتیار تێپەڕێنێت و پێدەچێت ژمارەكە لەوە زیاتریش بێت».\nبەگوێرەی ئەو ئامارانەی كە لەلایەن بەڕێوەبەرایەتیی راگەیاندن و بە بازاڕكردنی گەشتوگوزاری سلێمانییەوە بڵاوبۆتەوە، لە رۆژی 15ی 7ەوە تا رۆژی 24ی مانگ، زیاتر لە 90 هەزار گەشتیار لە رێگەی فڕۆكەخانە و بازگەكان و دەروازە سنوورییەكانەوە هاتوونەتە سنوری پارێزگای سلێمانی، كە زۆربەیان ئەو گەشتیارانەن كە لە پارێزگاكانی باشوور و ناوەڕاستی عیراقەوە روویان لە ناوچە گەشتیارییەكانی سلێمانی كردووە.\nپێشتریش لە چوارەم رۆژی جەژندا، بەڕێوەبەرایەتیی راگەیاندن و بە بازاڕكردنی گەشتوگوزاری سلێمانی بڵاویكردەوە، بەپێی ئامارە سەرەتاییە تۆماركراوەكان، لە 15 تا 23ی ئەم مانگە، نزیكەی 85 هەزار گەشتیار روویان لەناوچە گەشتیارییەكانی سنووری پارێزگای سلێمانی كردووە.\nهاوینەهەواری دوكان جمەی دێت\nئەو بەڕێوەبەرایەتییە ئاماژە بەوەشدەكات، دواین ژمارەی گەشتیارانی هاتوو، تا رۆژی 25ی ئەم مانگە بە بۆنەی جەژنەوە هەژمار دەكرێت و ئەو رێكەوتە دەبێتە هەژماری كۆتایی سەردانیكاران و لە رۆژانی داهاتووشدا كۆی ئامارەكە بڵاودەكرێتەوە.\nگەشتوگوزاری سلێمانی سوپاسی خاوەنكار و مۆڵەتە گەشتیارییەكان و لایەنە ئەمنی و یەكە كارگێڕییەكان دەكات، كە بەشێوەیەكی زۆرباش و ئارام پێشوازییان لە گەشتیاران كردووە.\nیەكێك لەو ناوچانەی زۆرترین گەشتیار سەردانی كردووە، سنووری قەزای دوكانە. لەوبارەیەوە، رێژین رەئوف بەڕێوەبەری فەرمانگەی گەشتوگوزاری دوكان رایگەیاندووە، هەرچەندە تائێستا ئامارەكان نا رەسمین و ئاماری كۆتایی دەرنەكەوتووە، بەڵام لە دوو رۆژی یەكەمی جەژندا، نزیكەی 25 هەزار ئۆتۆمبێلی گەشتیاران سەردانی سنوورەكەیان كردووە، كە هەریەكە لە سەیرانگەكانی (زێوێ، چەمی رەزان، مێرگەپان، سەرگەڵو و بەرگەڵو) لەخۆدەگرێت.\nجەژنێكی ئارام لە سلێمانی\nهاوكات، سەركەوت ئەحمەد وتەبێژی بەڕێوەبەرایەتیی پۆلیسی پارێزگای سلێمانی، بە ماڵپەڕی (SNN)ی راگەیاندووە، جەژنی قوربانی ئەمساڵ بە ئارامترین جەژن تێپەڕی بەسەر ئەو گەشتیارانەی كە روویان لە سنووری پارێزگای سلێمانی كردووە، بە جۆرێك هیچ كێشە و گرفتێك بۆ گەشتیاران دروست نەبووە و بە پێچەوانەوە هەموو ئاسانكارییەكمان بۆ كردوون.\nئاماژەی بەوەشكردووە، ئەو بڕیارانەی كە لەلایەن جێگری سەرۆكی حكومەتی هەرێمەوە دەرچوون، هێندەی دیكە كاریگەرییان دەبێت لە زیاتر سەقامگیركردنی ئارامی سلێمانی و دەوروبەری و كەمكردنەوەی تاوانە جۆراوجۆرەكان، چونكە لە هەڵمەتەكانماندا كە لە ئەمڕۆوە دەستپێدەكەین، دەستدەگرین بەسەر هەموو جۆرە چەكێكی بێ مۆڵەت و ئۆتۆمبێلێكی بێسەرەتا و جامڕەشدا.\nهاتنی ئەو 90 هەزار گەشتیارە بۆ سنوری پارێزگای سلێمانی و بەسەربردنی كاتێكی ئارام و بێ دروستبوونی كێشە، داهاتی سنوورەكە لە خاوەن هۆتێل و مۆتێل و چێشتخانە و كەپرە گەشتیارییەكان زیاد دەكات و جوڵەی بازرگانیی چالاك دەكات.\n250 هەزار گەشتیار تێدەپەڕێنێت\nلای خۆیەوە، نادر رۆستی وتەبێژی دەستەی گەشتوگوزاری هەرێمی كوردستان ئاشكرایكردووە، چاوەڕوان دەكرێت تا كۆتایی رۆژانی جەژن، ژمارەی هاتنی گەشتیاران بۆ ناوچە گەشتوگوزارییەكانی هەرێم 250 هەزار گەشتیار تێپەڕێنێت، پێدەچێت ژمارەكە لەوەش زیاتر بێت.\n164 جار بینراوە\nپەیوەندییە کۆمەڵایەتییەکان لە رێگەی سۆشیال میدیاوە\nبۆچی گەنجان نیشتمان جێدە‌هێڵن؟\nگەنجبوونەوەی یەكێتی لە وێستگەی گۆڕانكاریی ریشەییدا


ئارام ئه‌حمه‌د14/6/2019 375 جار بینراوە\nچیمان لە گۆڕان ئەوێت !\nسەرەتا دەمویست، بزوتنەوەی گۆڕان پابەندنەبونی یەکێتی بە ڕێکەوتنی دەباشان و تەقەکردن لە گردەکە و وێنەی نەوشیروان مستەفا نەکاتە بیانو بۆ چونە باوەشی پارتی، چونکە پێش یەکێتی، پارتی بارەگاکانی گۆڕانی سوتاند، سەرۆکی پەرلەمان و وەزیرەکانی لە حکومەت دەرکرد، بە تۆمەتی تیرۆریش فەرمانی دەستگیرکردنی بۆ نەوشیروان مستەفا دەرکرد.\nئەوەم دەوێ لە گۆڕان بزانم، کە ڕێککەوتن لەگەڵ پارتی ئاوا ئاسان بوو، ئەی نەوشیروان مستەفا بۆ نەیکرد؟ تۆ بڵێی ئەقڵی پێنەشکابێت وەک یوسف محەمەد وعەلی حەمە ساڵح بەچوار دێر بە خێزانیکردنی سیستەمی سیاسی لەکوردستان بچەسپێنێت و ئاوێک بکات بەو ئاگرەدا؟ ئەگەر ئەمە خواستی کاک نەوشیروانە وەک خۆتان دەڵێن، کەواتە یەکێکتان ڕاست دەکات، یان ئێوە درۆ بە دەم کاک نەوشیروانەوە دەکەن، یان نەوشیروان مستەفا لەگەڵ خەڵکدا راستی نەکردوە، ئەی ئەمە تۆمەتبارکردنی ناڕاستەوخۆی نەوشیروان مستەفا نیە بەوەی ئەو ھۆکاری کێشەکان بووە لەگەڵ پارتی و بە مردنی ئەو، ئێوە ھیچ کێشەیەکتان لەگەڵ پارتی نەما، وەک ھوشیار زێباری و فازل میرانی لە دوو چاوپێکەوتنی جیادا ئاماژەیان پێکرد کە دوای نەوشیروان مستەفا گۆڕان ئاقڵ دەبێت.\nئەوەم لە گۆڕان دەوێت بزانم، لەسەر کام پرنسیپ و مژدە و قسە خۆشەکانی جارانی ماوە، چۆن چۆنی سیستەمی حوکم دەگۆڕێت؟ ئەی شەفافیەتەکەتان وەزعی چۆنە؟ لە کاتێکدا بەم دەست و بەودەست پارە لە پارتی و پێشتریش لە یەکێتیتان وەردەگرت، دەمێکە گوێم لێنەبووە باسی گێڕانەوەی موڵک وماڵی گشتی بکەن؟ ئەوە لە دەست او دەسکردنی دەسەڵات ھەر ناپرسم، چونکە چوارساڵە ھەڵبژاردنێکی شەقوشڕی ناوخۆیتان بۆ ناکرێ و دامەزراوە کارتۆنیەکانیشتان دوو ساڵە ھیچ شەرعیەتێکی نەماوە، تەوریسی سیاسی و بەخێزانیکردنی حیزب لەولاوە بوەستێت، شتێکتان ماوە ناوی جیاوازی بێت لەگەڵ پارتی و یەکێتی؟.\nپێش ئەمانەیش دەمویست بزانم، کوڕەکانی نەوشیروان مستەفا بەچ ھەقێ، پاڵپشت بە کام بڕگەی دەستوری ناوخۆی بزوتنەوەی گۆڕان بوون بە خەلیفەی باوکیان؟ نەوشیروان مستەفا نەیتوانی پەیام و بەرنامەکانی گۆڕان لە بارەی تەوریسی سیاسی بە باشی بگەیەنێتە مناڵەکانی یان منالەکانی گوێیان لێنەگرت؟ بۆ موڵک و ماڵی گشتیش بە ھەمان شێوە، گرد و تەلەفزیۆن وکۆی ئەو پرۆژە بازرگانیانەیان بە چ ھەقێ لەسەر خۆیان تاپۆ کرد؟ لە کاتێکدا نەوشیروان مستەفا لەژێر ناوی گۆڕینی ژیانی خەڵک و سیستەمی سیاسیدا خاوەندارێتی مەعنەوی دەکردن، ھەر بەجدی خەونی نەوشیروان مستەفا ئەوەندە بچوک بوو یان کورەکانی وەک خۆیان بچوکیان کرد؟.\nھەقی خۆمە بزانم، ئەم کورانەی نەوشیروان مستەفا بۆچی وەک ئەو بانگەشەیەی باوکیان دەیکرد، لەسەر بنەمای خولقاندنی دەرفەتی یەکسان لە ناو بزوتنەوەی گۆڕان نەھاتنە پێشەوە، یان ئەگەر ھەر بە بەستەرەی خوێنیش ھاتنە پێشەوە، بۆ لە بری ئەوەی بەیەک مەسافە لە تەواوی گۆڕانخوازان بوەستن و چەتری کۆکەرەوەی جیاوازییەکان بن، کەوتنە گردکردنەوەی کۆمەڵێک قەرەچ وسواڵکەری ھاوردەکراو وجوێنفرۆش و بەریانداونەتە گیانی خەلکە دڵسۆزو ماندوەکەیان گۆران.\nدەمویست بزانم، ئەم بێمنەتی ودەرپەڕاندن و دەستبەرداربونە لەو ھەموو خەڵکە دڵسۆزو خوێنەوارەی گۆڕان لە چییەوە سەرچاوەی گرتووە، حاڵی شەق وشڕی گۆڕان دەرخەری ئەو ڕاستیەیە کە کۆمەڵێک خەڵکی بێبەھرە و ھیچ نەزان و خۆپەرست ئیدارەی بزوتنەوەکە دەکەن کە لە خوار گیرفانی خۆیانەوە ھیچی تر نابینن، حەزمەکرد بزانم ئەمانە نیازیان چییە وا بێمنەتانە بە گۆڕانە نارازیەکە ئەلێن بڕۆن حیزب دروست بکەن، بەڕاست لەمە خراپتر چی بەسەر گۆران دەھێنن؟ ڕەنگە دڵیان بەوە خۆشبێت پارتی لە ھەڵبژاردنی ئایندەدا تەزویریان بۆ دەکات یان بە پارەی دزراوی خەڵک ئەوانیش دەکەونە خەڵک کڕین، ھەربەراست ئەمە ھیچی بەسەر گۆرانەوە ماوە کە نەوشیروان مستەفا باسی دەکرد؟.\nئەوەشم دەوێت لە گۆڕان بزانم، ئەو کە لەسەر بنەمای ڕوبەرو بونەوەی گەندەڵی و بێدەنگنەبوون لە ناعەدالەتیەکان دروستبووە، چۆن ئێستا چاو لە وەزیرو بەرپرسە دزەکان دەنوقێنێ، بگرە ستایشیشیان دەکات لەبەر ئەوەی پارە بۆ بزوتنەوەکە پەیدادەکەن، بەڵام لەسەر ڕەخنە گرتن خەڵکە دڵسۆزەکە دەردەکات؟ ئەمە چ فڕێکی بە گۆڕان و بیری گۆرانکارییەوە ماوە، دزیان پێباشترە لە ڕەخنەگر!.\nئەمەوێت بزانم، بۆچی بۆ گۆڕان ئاسایی بوو ڕەخنە لەئەرز و ئاسمان بگرێت، بەڵام ڕەخنە لە گۆران ڕەجم و خۆبەتاڵکردنەوە بێت! بۆچی ڕێکەوتن لەگەڵ پارتی بۆ یەکێتی حەرام ودارشەقبوونە، بەڵام بۆ گۆڕان حەڵاڵە و لەپێناو خەڵکە و بۆ جێبەجێکردنی بەرنامەکانییەتی، لە کاتێکدا گۆڕان ویەکێتی و خەڵکیش دەزانێت، کە پارتی یاری بە ھەردووکیان دەکات و دژ بە یەکتر بەکاریان دەھێنێت.\nئەوەم دەوێت لە گۆڕان بزانم، بێئومێدکردنی خەڵک و کوشتنی متمانە و بازرگانیکردن بەدەنگییەوە خیانەتکردن نیە؟ باشە گۆڕان بۆ ئەوە دروست بوو کێبرکێی ناشیرینی لەگەڵ یەکێتی و پارتی بکات، یەعنی ھیچ نەماوە خیانەتکردن نەبێت تا خۆیانی پێبەراورد بکەن لەگەڵ یەکێتی وپارتی؟ لەو ھەموو قسە زل و شیعاراتەوە ھاتونەتە سەر ئەوە؟ جارێ ناتوانین لەوەیش دڵنیا بین کە راست دەکەن چونکە وەک یەکێتی و پارتی ھێزی چەکدارتان نیە، ئەگەر بیانبێت دور نیە ئەوانیش وڵاتێک نەدۆزنەوە و کێشی کوردستانی نەکەن.\nھەر بەجدی دەمەوێ بزانم، بزوتنەوەی گۆڕان ئەوەندە خاڵی و بەتاڵ بووە لە خوێندەوار تا بە پاساونامەی کابرایەک لەژێر ناوی (چیتان لە گۆران ئەوێت) کە پڕەلە کوروزانەوە و شەرعیەتدان بە ڕاکشان و ملشۆڕی، ئاوا شاگەشکەیاربن و بەوخێراییە کۆستی گەنجێکی غەدرلێکراو لەبیر بەریتەوە، کە بەھیچ و خۆرایی خۆیکردە قوربانی بەرژەوەندی کۆمەلێک گیرفانخواز و ساختەچی؟.\nئەم مەنتیقە لە قسەکردن و پاساوھێنانەوە بۆ شکست و تلۆر بوونەوەی گۆڕان، ھەمان ئەو مەنتیقەیە کە عومەری سەیدعلی و پیرو پەککەوتە و گەنجە گیرفانخوازەکان بۆ شکستەکانی گۆڕانی دێننەوە، ئەوان خۆیان بە ھۆکاری شکستەکان نازانن و ئۆباڵەکەی دەخەنە ئەستۆی خەڵک و ئەمو ئەو، کاکی نوسەریش سوژن لە چاوی خۆیدا نابینێت و باسی دەرزی ناوچاوی خەڵک دەکات.\nئەمجارە دەمەوێت بزانم، ھەربەجدی تا ئێستا نەگەیشتونەتە ئەو بروایەی شاری سلێمانی گۆرانی بەجێھێشتوە !، بەراستی سەیرە لە ٥٠٠ ھەزار دەنگەوە ببیتە ١٨٠ ھەزارو ھێشتا پێتوابێت خەڵک بەجێینەھێشتویت، ئەی ئەو شەوەی بە قەولی خۆتان پەلاماردران ھەر بۆتان ڕوننەبۆوە کە چەند دەورتان چۆڵە؟ بەوەشدا ھەرنەتانزانی خەڵک خواحافیزی لێکردون؟.\nدەمەوێت ئەوەش بزانن، ئەگەر پارتی ویەکێتی جارێک شەرمەزار بن، ئەوا ئێوە دوو جار، ئەوان بە ئاشکرا دزو گەندەڵ و سەرکوتکارن، بەڵام گۆران شەریکە دز و دەستبڕو متمانە کوژە، لەژێر ناوی عەدالەتخوازی و دژایەتیکردنی گەندەڵیدا بووە بە ھێزیکی مەترسیدار و بار بەسەر شانو قوتی خەڵکەوەو، زۆر بێچاوڕوانە لەکێبەرکێی توندایە لەگەڵ یەکێتی بۆ جانتاھەلگری و پاشکۆیەتی پارتی.\nله‌باره‌ی دواكه‌وتنی موچه‌وه وه‌زاره‌تی دارایی ڕونكردنه‌وه ده‌دات\nچاره‌نوسی دادوه‌ره مانگرتوه‌كانی گه‌رمیان دیاری كرا\nسنور میدیا ناوه‌ڕۆكی هه‌ڵبژاردنه نێوخۆیه‌كانی یه‌كێتی ئاشكرا ده‌كات\nعادل عه‌بدولمه‌هدی له‌سه‌ر ڕفاندنی ئه‌فسه‌رێك به‌توندی هاته ده‌نگ\nكەمترین موچەی خانەنشینی لەعێراق ڕاگه‌یه‌نرا


بانگه‌وازی کومیسیۆنی ته‌شکیلاتی حیزبی دێموکراتی کوردستانی ئێران، به بۆنه‌ی 24ـه‌مین ساڵوه‌گه‌ڕی شه‌هیدکرانی د. عه‌بدولڕه‌حمان قاسملوو و هاوڕێیانی\nهەینی, 28. 6. 2013\tکۆمیسیۆنی ته‌شکیلاتى PDKI\nخه‌ڵکی به ئه‌مه‌گ و ئازادیخوازی کوردستان\nئه‌ندامان و لایه‌نگرانی حیزبی دێموکراتی کوردستانی ئێران\nله رۆژی 22ی پووشپه‌ری ساڵی1368ی. هەتاوی، بەرامبەربە 13ی ژوئیه‌ی1989ی.ز، دیپلۆمات-تێرۆریسته‌کانی کۆماری ئیسلامیی ئێران له شاری وییه‌ن، به هۆی پلانێکی له پێشدا دارێژراوو له سه‌ر مێزی وتوووێژ دوکتور عه‌بدولڕه‌حمان قاسملوو، سکرتێری گشتیی حیزب،كاك عەبدوڵڵا قادری ئازه‌ر، ئه‌ندامی كۆمیته ی ناوه‌ندی‌و نوێنه‌ری حیزب له ئور‌ووپا و دوكتور فازل ره‌سووڵیان کرده ئامانجی تێرۆرو شه‌هیدیان کردن. له راستیدا رێژیم به‌و کاره‌ی ، له هه‌مبه‌رنیازپاکی و پڕه‌نسیپی ئاشتیخوازانه‌ی د.قاسملوو به مه‌به‌ستی چاره‌سه‌ری ئاشتیانه‌ی پرسی نه‌ته‌وه‌یی،رێوشوێنی تێرۆریستیی گرته به‌رو به‌و کرداره و گه‌لێک کرده‌وه‌ی هاوچه‌شنی دیکه ،له پێوه‌ندی له گه‌ڵ جیابیران و نه‌یارانی و له‌ناوخۆ و ده‌ره‌وه‌ی وڵات، "تێرۆریسم"ی کردووه‌ته ناسنامه و سیاسه‌تێکی ره‌سمی و هه‌میشه‌یی خۆی، سیاسه‌تێک که ره‌وتێکی دانه‌بڕاوه‌ی به دواوه بووه له سه‌رکوت و داپڵۆسینی جیابیران، تێکۆشه‌ران و ئازادیخوازانی وڵاته‌که‌مان.\nخه‌ڵکی نیشتمانپه‌روه‌ری کوردستان؛\nله به‌ره به‌ری 24ه‌مین ساڵوه‌گه‌ڕی شه‌هید کرانی د. عه‌بدولڕه‌حمان قاسملوو و هاوڕێیانیدا،هه‌ر وه‌ک ساڵانی پێشوو،بۆ رێز گرتن له خه‌بات و تێکۆشانی شه‌هیدانی وییه‌ن و نیشاندانی وه‌فاداری به رێبازیان،هه‌روه‌ها بۆ مه‌حکووم کردنی تێرۆریزمی کۆماری ئیسلامیی ئێران،له هه‌موو خه‌ڵکی ئازادیخوازی کوردستان داواکارین که له 22ی پووشپه‌ڕی ئه‌مساڵدا به هه‌ر شێوه‌یه‌ک و له هه‌ر شوێنێک پێتان ده‌کڕی به ره‌چاو کردنی ئه‌م خاڵانه‌ی خواره‌وه، ناڕه‌زایه‌تی و بیریی هاوخه‌باتی خۆتان ده‌رببڕن:\n-له به‌ر کردنی جل و به‌رگی کوردی\n-هه‌ڵکردنی ئاڵای کوردساتن و که‌ڵک وه‌رگرتن له ره‌نگی" ئاوی ئاسمانی" به شێوه‌ی جۆراوجۆر\n-کوژاندنه‌وه‌ی چرای ماڵه‌کان بۆ ماوه‌ی 3 ده‌قیقه،له کاتژمێر 11ی شه‌و به کاتی تاران( له‌شه‌وی 22ی پووشپه‌ڕدا)\nبا به حه‌ره‌که‌تی ئێعترازی، یادی قوربانیانی ده‌ستی تاوان و تێرۆریزم بکه‌ینه هه‌وێنی یه‌کڕیزی و هاوخه‌باتی ،هه‌ر وه‌ک رابردوو بسه‌لمێنین که،رێبازی قاسملووی رێبه‌ر، رێبازی نه‌ته‌وه‌یی ـ دێموکراتیکی نه‌ته‌وه‌ی خه‌باتکارو ماف ویستی کورده، با به ئه‌مه‌گ ناسییه‌وه وه‌فاداریی خۆمان به رێبازی شه‌هیدانی وییه‌ن‌چه‌ند پات بکه‌ینه‌وه،و به هه‌ڵوێستی بوێرانه و بیری شۆڕ‌شگێڕانه‌مان،به‌رهه‌ڵستی دوژمنانی ئازادی ببینه‌وه ویاد ورێبازی شه‌هیدانی 22ی پووشپه‌ڕ به‌رز رابگرین.\nوه‌فاداری وبه‌رده‌وامی بۆ رێبازی شه‌هیدانی وییه‌ن\nسه‌رکه‌وتن بۆ بزووتنه‌وەی نه‌ته‌ویی ـ دێموکراتیکی خه‌ڵکی کوردستان\nبۆ دانلۆدی پوستێر‌و تراكت له‌سه‌ر ئه‌و وێنانه‌ی خواره‌وه كلیك بكه\nمه‌یدانی دوكتور قاسملوو\nشه‌قامی دوكتور قاسملوو\nكوردی ـ سۆرانی\nكوردی ـ كرمانجی\nبۆ دانلۆدی هه‌موو پوستێر‌و تراكت‌و بانگه‌وازه‌كان پێكه‌وه تكایه "ئێره" كلیك بكه‌و به شێوه‌ی ZIP وه‌ری بگره.


د.فوئاد حوسێن، سەرۆكی دیوانی سەرۆكایەتی هەرێمی كوردستان، میوانی بەرنامەی (كەوانەی سوور)ی كەناڵی (رووداو) بوو، لەو هەڤپەیڤینەدا باسی هۆكارەكانی نەبەستن و دواخستنی كۆنگرەی نەتەوەیی كوردی كرد و گوتی "تاوەكو كێشەی نێوان PYD و حیزبەكانی رۆژئاوای كوردستان چارەسەر نەكرێت، كۆنگرەی نەتەوەیی نابەسترێت". هەروەها باسی پێكهێنانی كابینەی داهاتوو و كێشەكانی ناوخۆی یەكێتی و بەشداری ئۆپۆزیسیۆنی لە حكومەت كرد.\nهەڤپەیڤین: رێبوار كەریم وەلی\nرووداو: كێشەی سەرەكی چییە لە نەبەستنی كۆنگرەی نەتەوەیی كورد؟\nد.فوئاد حوسێن: كێشەیەكی گەورە هەیە لە نێوان PYD و حیزبەكانی دیكەی رۆژئاوای كوردستان، ئەوەش كاریگەری دەبێت لەسەر هەڵوێست لەنێو كۆنگرەی نەتەوەیی كورد. یان لە نێو كۆمیتەی ئامادەكار.\nرووداو: رای بارزانی چی بوو لەسەر دواخستنی كۆنگرەكە؟\nد.فوئاد حوسێن: سێ چوار ساڵ پێش ئێستا باسی كۆنگرەی نەتەوەیی كراوە، هەتا ئەوكات باسی كۆمیتەكەش كراوە. بەڵام بارودۆخی سیاسی و بابەتی ئامادەنەبوو، كە پرۆسەی سیاسی لە توركیا دەستیپێكرد، بارودۆخی سووریا وای بەسەرهات و حیزبە كوردییەكانی رۆژئاوای كوردستان بڕیاریان دا پێكەوە كار بكەن، ئەوە زەمینەی بۆ كۆنگرەی نەتەوەیی خۆشكرد. ئەو پێشنیازە لەلایەن سەرۆكی هەرێمی كوردستانەوە كرا، كۆمیتەكەش پێكهێنرا، بەڵام نەگەیشتنە ئەنجام و بارودۆخی رۆژئاوای كوردستانیش گۆڕا. بۆیە تاوەكو كێشەكانی رۆژئاوای كوردستان چارەسەر نەكرێن، كۆنگرەی نەتەوەیی نابەسترێ.\nكۆنگرەی نەتەوەیی مەسجێك بوو بۆ ئەمریكا و ئەوروپا\nرووداو: هیچ وڵاتێكی هەرێمی رۆڵی هەبوو لە دواخستنی كۆنگرەی نەتەوەیی؟\nد.فوئاد حوسێن: ئەگەر تۆ باسی ئەوە بكەی كە كۆنگرەی نەتەوەیی كورد وەسیلەیەكە بۆ دامەزراندنی كوردستانی گەورە، ئەوە بێگومان كاردانەوە دەبێت. كۆمەڵێك لێدوانیش لەوبارەیەوە دران. پێشبینی خەڵكیش بەرز كرایەوە، ئەوەش كاردانەوەی وڵاتانی هەرێمی و وڵاتانی دونیای لێكەوتەوە.\nرووداو: ئامانجی كۆنگرەكە چی بوو، تەنیا پەیامێك بوو كە كورد دەتوانێت لەسەر مێزێك كۆببێتەوە؟\nد.فوئاد حوسێن: كە باسی ئامانجی كۆنگرە دەكرا، زۆر پێشنیاز دەكران، هەندێك دەیانگوت وەسیلەیەكە بۆ دامەزراندنی كوردستانی گەورە، هەندێكیان باسی شتێكی هاوشێوەی یەكێتی ئەوروپا و كۆمكاری عەرەبییان دەكرد. تەنانەت هەندێكیان باسی ئەوەیان دەكرد كە سەركردایەتییەك دروست ببێ بەناوی سەركردایەتی نەتەوەیی. ئەو تەرحانە هەڵە بوون.\nرووداو: تۆ لە بارزانی نزیكبووی، ئامانجی بارزانی لە بەستنی ئەو كۆنگرەیە چی بوو؟\nد.فوئاد حوسێن: ئامانجی بارزانی ئەوە بوو كە كورد یەك پەیامی هەبێت، بە دونیای دەرەوە بڵێت ئێمە یەك نەتەوەین و ئەوەش ناسنامەمانە. راستە دابەشبووین، بەڵام یەك نەتەوەین، هەر پارچەیەكیش بارودۆخی خۆی هەیە، بەڵام پەیامی ئەو نەتەوەیە ئەوەیە بگەینە ئامانجی خۆمان، بەڵام بەشێوەی دیالۆگ و ئاشتی و سیاسی. ئەو كۆنگرەیە بۆ ئەوە بوو مەسجێكی سیاسی بدەیتە دونیای دوور كە ئەو میللەتە هەیە. ئەو میللەتە مافی هەیە، ئەو میللەتە پێویستە بگاتە ئامانجی خۆی.\nPKK و توركیا پرەنسیپی دیالۆگ رەتناكەنەوە بەڵام لەسەر جێبەجێكردنی داواكارییەكان رێكناكەون\nرووداو: مەبەستت لە دونیای دوور ئەمریكایە؟\nد.فوئاد حوسێن: ئەمریكا و ئەوروپاش.\nرووداو: تۆ سیاسییەكی زۆر دێرینی، كاتی بەستنی كۆنگرەی نەتەوەیی بوو؟\nد.فوئاد حوسێن: بەو شێوەیە نەخێر. چونكە شێوەكە هەڵەبوو. ئێستا ساتی بەستنی كۆنگرەكە بوو، بەڵام ئامانجی كۆنگرەكە گۆڕدرا.\nرووداو: كێ مەساری ئامانجەكانی كۆنگرەی گۆڕی؟\nد.فوئاد حوسێن: گفتوگۆ زۆر كرا، بەڵام نەدەبووایە هەموو گفتوگۆیەك بێتە سەر میدیا، تۆ دەتوانی باسی هەموو شتێك بكەی، بەڵام كە نەگەیشتیتە ئەنجام، بۆچی لە راگەیاندن باسی دەكەی.\nرووداو: هەست ناكەی گرفتەكە لە ئاستی بەشداریكردن بوو، هەرێمی كوردستان وەكو پارچەیەكی دانپێدانراوەو هەرێمێكی فیدراڵە، بەڵام ئەوانی دیكە حیزب بوون؟\nد.فوئاد حوسێن: دەعوەتەكە لەلایەن سەرۆكی هەرێمی كوردستانەوە ئاراستەی هێزە سیاسییەكان كرا، كۆمیتەی ئامادەكاری نوێنەری هێزە سیاسییەكان بوو، لە كۆتاییدا ئەوان بڕیاریان دا، بەڵام هەرێمی كوردستان واقیعێكی دەستوورییە، ناسنامەیەكی قانوونی و سیاسی هەیە، بۆیە حیسابی بەرژەوەندی ئابووری و كۆمەڵایەتی خۆی دەكات.\nرووداو: هەندێك پێشنیاز كران كە سەرۆكایەتی ئەو كۆنگرەیە بە شێوەی دەوری بێت یان بە شێوەی سیستمی هاوسەرۆكایەتی بێت، بەڵام بارزانی ئەو پێشنیازانەی رەتكردنەوە، ئایا ئەوە تا چەند كاریگەری هەبوو؟\nد.فوئاد حوسێن: ئەو پرسیارە لە برادەرانی كۆمیتەی ئامادەكاری بكە، ئەوان نەچوونە قوڵایی ئەو مەسەلەیە. هەنگاوێكی پێش ئەوە هەبوو كە چەند كەس بەشداری بكەن، گوتیان 600 كورد بەشدار بێت لەگەڵ 300 میوان، جارێ ئەوە هەڵەبوو كە تۆ 1000 كەس بۆ كۆنگرەیەك داوەت بكەی. ئەوە تۆ چۆن رێكیدەخەی. ئەو 600 كەسە چۆن دابەشدەكەی، بۆ نموونە هێزەكانی رۆژهەڵات پێشنیازیان دەكرد كە بۆ هەر پارچەیەك 150 كەس دابنێن، هێز هەبوو قبوڵی نەدەكرد دەیگوت نفوزم زۆرترە.\nرووداو: كێ قبوڵی نەدەكرد؟\nد.فوئاد حوسێن: بۆ نموونە PKK دەیگوت ئێمە نفوزمان زۆرترە، باسی كوردی باكووریان دەكرد كە ژمارەیان زۆرە، ئەوە یەكێك بوو لە كێشەكان كە نەگەیشتنە رێككەوتن.\nداوەتكردنی 1000 كەس بۆ كۆنگرەی نەتەوەیی هەڵە بوو\nرووداو: سەردانەكەی بارزانی بۆ ئامەد دەبێتە هۆی نزیكبوونەوەی PKK لە هەولێر؟\nد.فوئاد حوسێن: PKK و توركیا ئێستا لە پرۆسەیەكی دیالۆگدان، بەیاننامە دەردەچێت كە پرۆسەكە وەستاوە یان بەردەوامە، دوور نییە ئەوە پەیوەندی بە تەكتیكی دیالۆگەوە هەبێت، بەڵام ئەوە روونە كە ئەوان دیالۆگ دەكەن لەگەڵ ئۆجەلان. ئەو دیالۆگە هەر بەردەوامە.\nرووداو: دوایینجار كە لەگەڵ بەڕێز نێچیرڤان بارزانی سەردانی توركیات كرد، ئەوان چ دەڵێن لەبارەی پرۆسەی ئاشتی، گەشبینن بەو پرۆسەیە؟\nد.فوئاد حوسێن: ئەوان پاكێجێكیان پێشكەشكردووە و دەڵێن ئەوە سەرەتای پرۆسەكەیە، ئەملاش دەڵێت ئەوە كەمە یان ئەوە هیچە. شەڕەكە لەسەر ئەوە نییە پرەنسیپی دیالۆگ رەتبكەنەوە، بەڵام شەڕەكە لەسەر جێبەجێكردنی داواكارییەكانە.\nرووداو: ئێوە چۆن سەیری ئەو پاكێجە دەكەن لە كاتێكدا ناوی كوردی هەر تێدا نەهاتووە؟\nد.فوئاد حوسێن: كە ئەو دەڵێت ئەوە هەنگاوی یەكەمە تۆ چی دەڵێی. ئەو دەڵێت ئەوە پرۆسەیە، پرۆسەش واتا بەردەوامبوون. بۆ زانیاریشت لە سەردانەكانی سەرۆكی هەرێمی كوردستان و سەرۆكی حكومەت ئەگەر نەڵێم ئەوان تەرحیان كرد، بەڵام ئەوان لەگەڵ سەرەتای پرۆسەكە بوون. ئەو تەرحانە لەلایەن سەرۆك وەزیرانی حكومەتی هەرێمی كوردستان كراوە بۆ سەرۆك وەزیرانی توركیا. ئەوان گوێیان گرتووە لە سەركردایەتی كوردستان، ئەوان دوور نین لەو پرۆسەیە.\nرووداو: ئەی بۆچی نە حكومەتی توركیا و نە PKK باسی ناكەن؟\nد.فوئاد حوسێن: ئەوە مەسەلەیەكی ناوخۆی توركیایە، بەڵام پەیوەندیشی هەیە بە ئێمەوە، باسی كورد دەكرێت كە هەردوولامان كوردین، جگە لەوەش ئێستا هەرێمی كوردستان پەیوەندی هەیە لەگەڵ توركیا.\nرووداو: گۆڕینی قیادەی PKK تا چەند كاریگەری هەبوو لەسەر پرۆسەكە؟\nبارودۆخی یەكێتی كاریگەری دەبێت لەسەر بارودۆخی گشتیی كوردستان\nد.فوئاد حوسێن: ماوەیەكە قسەی توند هەیە، بەڵام پرۆسەكە بەردەوامە.\nرووداو: كۆنتاكت لە نێوان سەرۆكایەتی هەرێمی كوردستان و قەندیل هەیە؟\nد.فوئاد حوسێن: بەڵێ پەیوەندی هەیە.\nرووداو: لەسەر پرۆسەی ئاشتییە یان رۆژئاوای كوردستان؟\nد.فوئاد حوسێن: دوو كورد لە هەر شوێنێك یەكدی ببینن باسی كورد دەكەن.\nرووداو: هیچ كۆنتاكتێك لە نێوان بارزانی و جەمیل بایك هەیە؟\nد.فوئاد حوسێن: ئەوە نازانم.\nرووداو: تۆ پێتباشە هەبێت یان نا؟\nد.فوئاد حوسێن: بەدڵنیاییەوە هەبێت باشە.\nرووداو: بەڕێز بارزانی لە رێگەی كۆمیتەی ئامادەكاری كۆنگرەی نەتەوەیی پەیام دەنێرێت بۆ قەندیل؟\nد.فوئاد حوسێن: بەڕێز بارزانی كەناڵی زۆرن، موحتاجی كۆمیتە نییە.\nقەیرانی پارێزگاری سلێمانی\nرووداو: بارزانی پەیامێكی توندی دا لەبارەی جیابوونەوەی سلێمانی، ئایا مەترسییەك هەیە بۆ جیابوونەوەی سلێمانی؟\nد.فوئاد حوسێن: باس دەكرا، كۆمەڵێك لە میدیاكان، لەلایەن كۆمەڵێك سیاسەتمەداری هێزێك ئەو بابەتە تەرح كرا. ئەوە مەترسیدارە، سەرۆك بارزانیش بە روونی وەڵامی ئەوەی دایەوە و گوتی ئەوە هێڵی سوورە.\nرووداو: قسەی میدیاكان بەسە بۆ ئەوەی كاردانەوەی توند هەبێت؟\nد.فوئاد حوسێن: نەخێر، بەڵام حكومەتیش وەڵامی دایەوە، ئەوە جیاوازە تۆ ململانێی سیاسی بكەی و پێشنیازی خۆت هەبێت. گەرەكت بێت بەشدار بی لە حكومەت. ئەو بیرۆكەیە ئەگەر تەرحیش بكرێ ئاساییە گفتوگۆی لەسەر بكەی. بەڵام ئەوە بیرۆكەیەك بێت و بكرێتە پلان و جێبەجێ بكرێ ئەوە مەترسیدارە.\nئێستا پەیوەندی سیاسیم لەگەڵ نەوشیروان مستەفادا نییە\nرووداو: بەیاننامەكە زۆر توندبوو لەسەر بنەمای زانیاری بوو یان قسەی میدیاكان؟\nد.فوئاد حوسێن: توندییەكەی لە كوێ بوو؟\nرووداو: توندییەكەی ئەوە بوو لە ناكاو بوو.\nد.فوئاد حوسێن: نا، ئەو بابەتە پێشتر تەرح بوو بوو، دواتریش لە میدیاكان باس كرا.\nرووداو: تۆ زۆرجار نەوشیروان مستەفا دەبینی، ئایا بیرۆكەیەكی وای هەبووە سلێمانی جیابكاتەوە؟\nد.فوئاد حوسێن: من دانەنیشتووم فكرەی كاك نەوشیروان شیبكەمەوە ئەوە لە خۆی بپرسە.\nرووداو: پەیوەندی تۆ و نەوشیروان مستەفا پەیوەندی بە گۆڕان و پارتییەوە هەیە؟\nد.فوئاد حوسێن: من كە پەیوەندی بكەم لەسەر بنەمای ئەوە دەبێت كە داوام لێبكرێت، هەر پەیوەندییەكیش بكرێ لە چوارچێوەی سیاسەتە. بەڵام سیاسییەن ئێستا پەیوەندیم نییە.\nرووداو: گۆڕان حوكمی محەلی دەوێت، ئێوە بۆچی رێگری لەوە دەكەن؟\nد.فوئاد حوسێن: مەسەلەی لا مەركەزییەت مەترەحە، لە ئەنجوومەنی وەزیران چەند جارێك گفتوگۆی لەسەر كراوە، هەرێمی كوردستان بەرەو لامەركەزی ببەین لەڕووی ئیداری. ناكرێت بۆ مامەڵەیەك لە كەلارەوە بێیت بۆ هەولێر. بەرە بەرە بەرەو موئەسەساتی دەچین و دەبێت ئەوەش شۆڕ ببێتەوە بۆ خوارەوە.\nرووداو: گۆڕان مافی ئەوەی نییە پارێزگای سلێمانی بەڕێوەبەرێت؟\nد.فوئاد حوسێن: با هەڵبژاردن بكرێت ئینجا، لە 2005 ئەوانەی چوونە نێو ئەنجوومەن وەك یەكێتی چوون، پاشان بوونە گۆڕان. دواتریش یەكگرتووی ئیسلامی بەیاننامەیەكی دەركرد و گوتی ئێمە بەشدار نابین لەو مەسەلەیە. ئەگەر ئەو بابەتە پەیوەندی بە هەڵبژاردنەوە هەیە با هەڵبژاردن بكرێت.\nرووداو: سەرۆكی ئەنجوومەنی پارێزگای سلێمانی دەڵێت بارزانی گوتوویەتی دانانی بەهرۆز محەممەد ساڵح نایاساییە، بەڵام بە ناچاری قبوڵی دەكەم. بۆ ئێستا ئەو گۆڕانكارییە ناكرێت؟\nمن دانەنیشتووم فكرەی كاك نەوشیروان شیبكەمەوە\nد.فوئاد حوسێن: نەخێر ئەوە وا نییە كە بارزانی بە ناچاری واژووی كردبێ. ئێمە هەر شتێكمان بۆ بێت بەشی یاسایی تێبینی خۆی دەدات و ئێمە تێبینی خۆمان دەدەین، دواجار بابەتەكە دەچێتە بەردەم بارزانی، دواتریش هەندێك بارودۆخیش حوكم دەدات، بەڵام مەسەلەكە ئەوە نییە كە ئەو كارە بە ناچاری كرابێت.\nرووداو: چەند بە واقیعی دەبینی، گۆڕان بەشداری حكومەتی داهاتوو بكات؟\nد.فوئاد حوسێن: ئەوە دەوەستێتە سەر دانوستاندنەكان.\nرووداو: گۆڕان كە خۆی بە بەدیلی یەكێتی و پارتی دەزانێت دەكرێ بەشدار بێت لە حكومەت؟\nد.فوئاد حوسێن: پێشبینیكردن باش نییە، چونكە دانوستاندن دەستپێدەكات، لەو باوەڕەدام لەم هەفتەیەدا دانوستاندنەكانی پێكهێنانی حكومەت دەستپێدەكات. دانوستاندنەكەش كراوە دەبێت.\nرووداو: ئەو شەراكەتەی لە نێوان یەكێتی و پارتی دروستبووە، لە نێوان گۆڕان و پارتی دروست دەبێ؟\nد.فوئاد حوسێن: شەراكەت لەسەر بنەمای بەرنامە و تیم دەبێت، زۆرجار دوو مرۆڤ توانایان زۆرە، بەڵام ناتوانن بەیەكەوە كار بكەن، بۆیە كاتێك تۆ باسی شەراكەت دەكەی، دەبێت عەقڵییەتی تیمیش دروستبكەی.\nرووداو: گۆڕان ئەو ئامادەییەی تێدایە؟\nد.فوئاد حوسێن: من ناتوانم لەو بارەیەوە گۆڕان هەڵبسەنگێنم، دانوستاندن دەستپێدەكات و بنەمای ئەو دانوستاندنە ئەوەیە كە شەراكەت دروست بكەیت.\nرووداو: رای بارزانی ئەوەیە كە هەموو لایەنەكان بەشداربن یان تەنیا پارتی و یەكێتی؟\nد.فوئاد حوسێن: رای سەرۆك بارزانی ئەوەیە كە دانوستاندن لەگەڵ هەموو لایەك بكرێت و لەسەر بنەمای ئەو دانوستاندنە حكومەت پێكبێت.\nرووداو: ئەو بارودۆخەی لە سلێمانی دروستبووە بەهۆی دۆڕانی یەكێتییە لە هەڵبژاردنی پەرلەمان، ئایا بارودۆخی ئەو حیزبە گەیشتووەتە ئەو راددەیەی كە قەیرانێك لە كوردستان دروست بكات؟\nهەر شتێكمان بۆ بێت بەشی یاسایی تێبینی خۆی دەدات\nد.فوئاد حوسێن: وایە، قەیرانێك هەیە، قەیرانەكەش گەورەیە، یەكێتی و پارتی باڵانسی كوردستانیان بەدەستەوەیە، تۆ شەریكێكت هەبێت كە لە قەیراندا بێت كاریگەری لەسەر تۆش دەبێت. ئەو قەیرانە سەرەتا لە سلێمانی دروستبووە، بەڵام كاریگەری لەسەر هەموو كوردستان هەبووە. پێویستە رێگەیەك بدۆزرێتەوە، ئەوەی دەتوانێ ئەو رێگەیەش بدۆزێتەوە سەركردەكانی یەكێتی خۆیانن. بەڵام ئەگەر ئەوان بڕیار نەدەن، كەسێكی دیكە ناتوانێت بڕیار بدات.\nرووداو: دوای نەخۆشكەوتنی تاڵەبانی بەڕێز بارزانی زۆر لەسەر خەت بوو لەگەڵ مەكتەبی سیاسی یەكێتی و لەگەڵ خێزانی تاڵەبانی و بەشداری كۆبوونەوەكانی مەكتەبی سیاسی یەكێتی كرد، بەڵام بەو دواییە دووركەوتنەوەیەك هەیە، ئایا یەكێتی خۆیان ئەوەیان ناوێت؟\nد.فوئاد حوسێن: نەخێر، لە دوای نەخۆشكەوتنی جەنابی مام جەلال، لە هەفتەیەكدا دووجار چوو.\nرووداو: بەڵام دوای هەڵبژاردن نەچوو؟\nد.فوئاد حوسێن: ئێستاش پەیوەندی هەیە، بەڵام كێشەش هەیە لەنێو یەكێتی.\nرووداو: كێشەكە سەرچاوەكەی لە رێككەوتننامەی ستراتیژییەوە نەبوو، بە تایبەتی دوای درێژكردنەوەی ماوەی سەرۆكایەتی هەرێمی كوردستان؟\nد.فوئاد حوسێن: نەخێر وا نییە لە هەڵبژاردنی پەرلەمانی عێراقیش یەكێتی دەنگی كەمی هێنا. ئەگەر بۆ هۆكار دەگەڕێیت دەبێت قووڵتر بچیتە ناو مەسەلەكە، بەڵام ئەگەر بۆ چارەسەر دەگەڕێیت، ئێستا ناتوانی چارەسەری بكەی چونكە ئەوە پەیوەندی هەیە بە مێژووەوە. كێشەكانی یەكێتی كۆنن.\nرووداو: پێتوایە كێشەكانی یەكێتی بە پلینیۆم و كۆنگرە چارەسەر بكرێن؟\nد.فوئاد حوسێن: هیوادارم، ئەگەر قیادەی یەكێتی رێككەون و هەر كەسێك رۆڵی خۆی قبوڵ بێت و رۆڵی بەرامبەریشی قبوڵ بێت، دەتوانن بۆ ماوەیەك بە سەركردایەتییەكی بەكۆمەڵ یەكێتی بەڕێوەببەن و كێشەكانیان چارەسەر بكەن.\nرووداو: بەڕێز بارزانی بەردەوام لەسەر خەتە، هیچ پێشنیازێكی هەیە بۆ یەكێتی؟\nد.فوئاد حوسێن: سەرۆك بارزانی دەیەوێ یەكڕیزی لە نێو یەكێتیدا هەبێت، چونكە بارودۆخی یەكێتی كاریگەری دەبێت لەسەر بارودۆخی گشتی كوردستان. راستە كورسی كەمی هێناوە، بەڵام توانا و قودرەتی یەكێتی دیارە، قودرەتی جوگرافی هەیە، هێزی ئابووری و ئەمنی و ئاسایشی هەیە جگە لە هێزی رێكخستنیش. بۆیە ئەگەر یەكێتی پارچە پارچە بێت كاریگەری دەبێت.\nرووداو: لە دەنگدانی تایبەت دەنگێكی زۆری لەدەستداوە، ئایا پێتوانییە نفوزی یەكێتی لەسەر ژێرخانی ئابووری و سەربازی كوردستان كەم دەبێتەوە؟\nرای سەرۆك بارزانی ئەوەیە كە دانوستاندن لەگەڵ هەموو لایەك بكرێ\nد.فوئاد حوسێن: ئەگەر ململانێیەكی ناوخۆت هەبێت لە ناوخۆدا نفوزت كەمدەبێتەوە، كە لە ناوخۆشدا نفوزت كەم بووەوە لە دەرەوەش كەم دەبێتەوە. ئەو كوتلە و كوتلەبازییە بەڕاستی كاریگەری هەبووە لەسەر یەكێتی. پێش نەخۆشكەوتنی تاڵەبانی ئەو كوتلانە هەبوون، بەڵام مەرجەعیەتێك هەبوو چارەسەری دەكرد.\nرووداو: بارزانی هیچ پێشنیازێكی داوە بەیەكێتی؟\nد.فوئاد حوسێن: تەدەخول لە ناو ئیشوكاری حیزبێكی دیكە ئیشی سەرۆكی هەرێمی كوردستان نییە، بەڵام لە مەوقعی بەرپرسیارێتییەوە بەرامبەر هێزە سیاسییەكان، بە تایبەتیش هێزێك كە كاریگەری هەبێت لەسەر بارودۆخی كوردستان، ئەوە ئاساییە لەگەڵیان دادەنیشێ و ئامۆژگارییان دەكات.\nرووداو: ئامۆژگارییەكە چییە بە تایبەتی؟\nد.فوئاد حوسێن: ئەوەیە كە یەكڕیزی هەبێت لە نێو یەكێتی.\nرووداو: ئایا یەكێتی ئەهلیەتی شەراكەتی ماوە لەگەڵ پارتی؟\nد.فوئاد حوسێن: مەفهومی شەراكەت چییە، ئەگەر رۆڵی حیزبێكی سیاسی بێت، یەكێتی تاوەكو ئێستا حیزبێكی سیاسییە لە هەرێمی كوردستان، كورسی هەیە، بۆچی موئەهەل نییە.\nرووداو: هەر هەمان رۆڵە كە پێش 2009 هەیبوو؟\nد.فوئاد حوسێن: دانوستاندن دەستپێدەكات لەسەر بنەمای دانوستاندن بڕیار دەدرێت ئەو شەراكەتە چۆن دەبێت و كێ دەبێتە شەریك. یەكێتی هێزێكی سیاسییە بۆ شەراكەت.\nرووداو: بۆ گۆڕان ئەو هێزە سیاسییە نەبێت؟\nد.فوئاد حوسێن: من كە باسی شەراكەت دەكەم، مەبەستم شەراكەتە لە حكومەت. تۆ بۆ حكومەت دوو هاوكێشەت هەیە، هاوكێشەی ژمارە، كە تۆ پێویستت بە 56 كورسییە، هاوكێشەی دووەمیش هاوكێشەی سیاسیە كە تۆ تا چەند دەتەوێت ئەو حكومەتە فراوان بێت.\nرووداو: هیچ هێڵێكی سوور هەیە بۆ ئۆپۆزیسیۆن؟\nد.فوئاد حوسێن: نەخێر هیچ هێڵێكی سوور نییە بە پێچەوانەوە دەرگا كراوەیە.\nرووداو: ئەگەر گۆڕان ببێتە بەدیلی یەكێتی لە حكومەتی داهاتوو، پارتی هیچ هێڵێكی سووری بۆ دادەنێت؟\nتوانا و قودرەتی یەكێتی دیارە\nد.فوئاد حوسێن: كەس نابێتە بەدیلی كەس، بەڵام تۆ ئەگەر بەرنامەیەكت هەبێت لەسەر بنەمای ئەو بەرنامەیە بگەیتە ئەنجام دەبێتە بەرنامەیەكی هاوبەش، هەر كەسێك بەشداری لە حكومەت بكات بەشی خۆی هەیە لەو بەرنامەیە. ئەگەر هەیكەلێكی تازە دروست بكەیت، كە لەچەند هێزێك بێت مانای وایە خەڵكی ئەو هێزانەش لە نێو حكومەتن.\nرووداو: هێزە ئیقلیمییەكان تا چەند كاریگەرییان هەیە لەسەر پێكهێنانی حكومەت، بۆ نموونە ئێران؟\nد.فوئاد حوسێن: راستە ئەوان دێن گفتوگۆ لەسەر حكومەت دەكەن، بەڵام هێزە سیاسییەكانی كوردستان بڕیاری پێكهێنانی حكومەت دەدەن، بەڵام دوور نییە ئێران بڵێت فڵان حیزب لە حكومەت بێت.\nرووداو: رای ئێران لەسەر یەكێتی چی بوو؟\nد.فوئاد حوسێن: ئەوە لە ئێران بپرسە.\nSOURCE:: KRP PAGE HIT:: 1042


رۆژنامەی "ستاره صبح"ی ئێرانی دەڵێت بڵاوكردنەوەی هەواڵی ئازادكردنی بڕێك لە پارە بلۆككراوەكانی ئێران فێڵێكە بۆ دابەزاندنی بەهای دراوە قورسەكان بەرامبەر تمەن، چەند چاودێر و دیبلۆماسێكیش باس لەوە دەكەن ئەگەری هەڵگرتنی گەمارۆكان لاوازە و بارودۆخی خراپی ئابووری ئێران درێژەی دەبێت.\nرۆژنامەكە لە راپۆرتێكدا (15ی تشرینی دووەمی 2021) كە "ناس كورد" بینیویەتی، باس لەوە دەكات خواست لەسەر دۆلار هەر بەرزە لە ئێران و زیاتریش بووە چونكە خەڵك متمانەیان بە هەواڵەكانی ئازادكردنی پارەی بلۆك كراو نەماوە، هەروەها متمانەشیان بە دانوستانی ئەتۆمی نییە بگاتە ئەنجام.\nهەر لەم بارەیەوە رۆژنامەی "اقتصاد بويا" لەزاری چەند چاودێر و دیبلۆماسێكی پێشوو بڵاوی كردەوە: هیچ هیوایەك نییە بۆ هەڵگرتنی گەمارۆكانی سەر ئێران و مەرجەكانی ئێران بۆ دانوستانەكان جێگەی ڕەزامەندی نین لەلایەن وڵاتانی رۆژئاوا.\nبەگوێرەی پێشبینی رۆژنامەكە دەبێت ئێرانییەكان خۆیان بۆ بەردەوامی گەمارۆكان ئامادە بكەن و هۆكاری ئەمەشی خستوەتە ئەستۆی سەردەمی ئەحمەدی نەژاد كە "هەموو وڵاتانی دنیای كرد بە دوژمنی ئێران".


ئسوڵیه‌تی دینی( فنده‌منتالیزم) تیرۆریسته)) … نەجمەدین فارس حەسەن – Dengekan\nbyNajmadin Fars Hassn\tJune 26, 2018\tGeneral\nڕووداوی(١ ) شوبات كارێكی تیرۆریستی چاوه ڕوان كراوبوو.\nله به ر ئه وه ی هه وڵی كۆمه ڵێك كه له ده سه ڵاتدانی یه و ، ده یه وێت ده سه ڵات بگرێته ده ست، ده یانه وێت له ڕێگه ی هه وڵێكی به و شێوه یه ، داواكاری یه كانیان به ده ست بهێنن.\nئه م كاره له ئێستادا كه ڕوو به ڕووی ئه ندامانی ده سه ڵاتدار و حیزبه قۆرغ كاره كانی ده سه ڵاتی كۆمه ڵگایه، له به رئه وه یه له ئێستادا له ده سه ڵاتوو مل ملانێیه كی كۆنه په رستانه دان به پراكتیكێكی قێزه وون.\nهه روه ها ئه م پراكتیكه كۆنه په رستانه یه هه ر ڕووبه ڕووی ده سه ڵات نی یه، به ڵكو ڕوو به ڕووی هه موو كۆمه ڵگایه. چونكه (فنده منتالیزم) هه رهێزو لایه نێك كه به ئاڕاسته ی جیاوازی خۆیان ببینن، ئه وان له به ره ی دووژمن و بێ باوه ڕوو كافر به قسه ی خۆیان ده زانن و له قه ڵه می ده ده ن. پڕۆژه ی (فنده منتالیزم) پڕۆژه یه كی كۆنه په رستانه ی په یوه ندی یه كی كۆمه ڵایه تی یه له سیسته می سه رمایه داری. له به ر ئه وه ی ئه و پڕۆژه یه ی ئه وان به شێكی بۆ تێكدانی ڕه وه ندی بزاوتنی كۆمه ڵه به ئاڕاسته یه كی ڕاستی گۆڕانی مێژوو ، به شه كه ی تریشی كۆبوو نه وه ی به رژه وه ندی چه ند ئه ندامێكه و ، هه وڵێكه بۆ به ده ست هێنانی به رژه وه ندی یه تایبه تی یه كانیان . هه روه ها بۆ له خشته بردنی كۆمه ڵه له چوار چێوه ی تێزو ئایدیایه كی نامادی یانه یان و كۆمه ڵ نقوم كردنه له گه ڵ كۆنه په رستیدا.\nفنده منتالیزم ده ست بردنی بۆ كارێكی تیرۆرستیانه ناوه ڕۆكی پڕۆژه كه یانه ، بۆ به ڕێوه بردنی كۆمه ڵگا، كه ناتوانێت پڕۆژه یه كی جیاواز به ده ست بهێنێت له پڕۆژه ی به ڕێوه بردنی سیاسی و ئابووری و كۆمه ڵایه تی ێستای په یوه ندی به رهه م هێنانی سه رمایه داری . له م كاته دا ده بێت بۆ به ده ست هێنانی داخوازی یه تایبه تی یه كانیان ، له ڕێگه ی زیندوو كردنه وه ی هه ستی دینی له ناو ئه ندامانی كۆمه ڵداو له ڕێگه ی چه ند پڕۆژه یه كی هووشیار كردنه وه وه . كه پڕۆژه ی ترس و تۆقاندنی مرۆڤه له ئه و دنیاو ده سته مۆ كردنیانه بۆ سیاسه ت و به رژه وه ندی تایبه تی ئابووری ئه م دنیای خۆیان چۆن ئێستا ده سه ڵات داران مشه خۆری به رهه م هێنانی كۆمه ڵایه تی و ، ئه وانیش ده یانه وێت مشه خۆری هه مان سیسته م بن ، به ڵام له ژێر ناوی گه ڕانه وه بۆ سه له فی ساڵح و هاتنه سه ر هێڵی په یڕه وی ئاینی خودا ده بێته ڕوو پۆشی سیاسه تی چه په ڵی هه مان مسته خۆرانی ده سه ڵات داران و له ڕێگه ی ڕێگه چاره ی كۆنه په رستانه ی به ده ست هێنانی هه مان ده سه ڵاتی تیۆ كراتی سه ده كانی ڕابردووه ده یه وێت كۆ مه ڵگه له چوار چێوه ی كۆت و به ندی ترس و تۆقاندن و سنوور دانان بۆ ژیانی تایبه تی مرۆڤ ڕامی مرۆڤایه تی بكات.\nدین به ر هه می سه ده كانی ڕابردووه و ته نهاش له یه ك سه ده ی كۆ مه ڵایه تیدا كه سه ر ده می په یووه ندی كۆمه ڵایه تی كۆیله داری یه دین و ئاینه كان به ر هه م هاتن و له دایك بوون . چوونكه به شێكی پێك هاتی كۆنه په رسترین سه رده مه كه له هه مان كاتیشدا دین له و ساتانه دا ڕه ت كه ره وه ی ئه و په یوه ندی یه كۆمه ڵایه تی یه نه بووه ، به ڵكو شه ر عیه ت دا ن و به قانونی كردنی په یوه ندی كۆیله و خاوه ن كۆیله بووه له چوار جێوه ی دین و په یڕه وه كانیاندا . كاتێك له سه ر ده مێكی زۆر جیاوازی په یوه ندی سیا سی و ئا بووری و كۆمه ڵایه تی جیاوازدا هه مان هه ستی ئاین چێتی زیندوو ده كرێته وه ، له به ر ئه وه ی سه رده می نوێ توانای وه رگرتنی ده سه ڵاتێكی له و جۆره ی ڕابردووی تێپه ڕاندووه ، به ڕێگه ی تووندو تیژی و به زۆری زۆرداره كی ده یانه وێت بیسه پێنن و بیكه نه په یڕه وی كۆمه ڵایه تی مرۆڤه كان ، له ڕێگه ی هه وڵێكی تیرۆرستی یه وه هێزو توانای خۆیان پیشان ده ده ن ، بۆ ئه وه ی وادیاربێت كه بوونیان له كۆمه ڵدابوونێكی هێزدارو گۆڕان كاره . له بنه ڕه تدا هێزێكی خافڵ گیری قێزه وونی ناو كۆمه ڵگایه .\nله ڕابردوودا ئه م هێزانه له لایه ن زلهێزه كانه وه زیندوو كرانه وه و هێزیان به به ردا ده كردن و ده یان كردن به گژ هێزو نفوسه( ئیتۆریته) سیاسی و ئابووری وكۆمه ڵایه تی یه كانی تری جیهاندا . له ئێستادا هێزی ئه م ڕه وه ندانه به پێی به رژه وه ندی یه كانی تر له جیهانداو هه روه ها له ناوچه كه دا ده كرێت به گژ ناوچه جیاوازه كاندا – له لا یه كی تر ئه م ڕه ووته مان و نه مانیان به ندبووه به تێك دان و له ناو بردنی پڕۆژه كانی سیسته می نوێی جیهان له عێراق دا . واتا كۆتایی سووڕێكی ژیانیان ده بێت و له وانه وه بچنه وه سووڕی ژیانی متبوونی قۆزاغه یی و جارێكی ترگه شه كردنیان له ناوه ندێكی ترو به پێی هه لو مه رجێكی تری مێژوو هه مان سووڕی ژیان ده ست پێبكه نه وه به سوودوقازانجی هه مان سیسته م،ئه م هێزانه وهه ڵخڕاندنیان هێزه گه و ره كانی جیهان ده چنه پشتیانه وه، كه له ڕابردوودا ئه و په یڕه وه جێ به جێ كران . له ئێستادا ئه گه ر دژایه تی یه كیان بكه ن له وانه یه له ئاینده دا بچنه وه باوه شی خاوه نیان و زلهێزه كان.\nبۆ چاره سه ر كردنی كێشه یه كی له وبابه ته پێویستی به درووست كردنی ئیراده یه ك هه یه له به رامبه ر ئیراده یه كی دینی سه له فی یه وه كه ئیراده كه ی پێك هێناوه بۆ هووشیاری یه كی تر كه ئیراده ی دژ به هه وڵێكی له و جۆره ی ( فنده منتالیزم) پیاده ی ده كات . واتا گۆڕینی هووشیاری دینی یان زهنی و دینی یه ، به هووشیاری یه كی زانستی و زهنێكی زانستی كه جیهان بینی یه كی واقعی هه یه و دنیا له دووتوێی شیكاره مادی یه كاندا تاووتوێی ده كات و له گه ڵ تێزی خورافه و نازانستیدا دژ ده وه ستێت . واتا گۆڕینی زهنی (فنده مینتالیزم) له به رگی تووند ڕه ووی و میان ڕه ویدا ئه ر كێكه و جیاواز ناكرێته وه . چونكه میانڕه ووی خۆ مه ڵاس دانی هه مان هێزی تووندڕه وی یه له به رگی پیاو چاكیدا\nله به ر ئه وه ی سه رچاوه ی وانه و ستراتیژ له یه ك ده زگای فكری و یه ك سه ر چاوه ی شیكاری دینی فنده منتالیزم وه ر ده گیرێت . به م پێ یه نابێت خانه جیایی بۆ هێزه كانی فنده منتالیزم بكرێت . له به ر ئه وه ی هه ر ڕێڕه وه و كاتێك و شوێنێك به گونجاو ده زانێت بۆ گه شه ی گه رای فكری وسیاسی و نفوسی كۆمه ڵایه تیان له پێناو به ده ست هێنانی ده سه ڵات ، له ڕێگه ی به كار هێنانی كاری تیرۆرستی یه وه.\nبه م پێ یه پێوویسته له كۆڵه كه كانی فنده منتالیزم بدرێت و ڕیشه ی فكری ئه و ڕه ووته بخرێته ژێر نه شته ری تیژی ڕه خنه ی ماددی زانستی یه وه و ته واوی ده زگاو هێزه هووشیار ده ره سه له فی یه كانیان ، به هووشیاری یه كی زانستی بدرێته دواوه و ڕیشه كێش بكرێت له نێوه ندی كۆمه ڵی هه ژارو نه خوێنده وارانداو خوێنده وارانی ئه و داموده زگایه ی ئه وان به ڕه خنه ی ڕووناكبیری بخرێته ژێر پرسیارێكی گه وره وه و پێ كوته یی یه كانیان له چوارچێوه یه كی ته سك بینیندا بۆ هه موو لایه ك ڕۆشن بكرێته وه ، بۆ ئه وه ی ئاینده ی مرۆڤ گه شترو ڕۆشنتربێت بۆ به ده ست هێنانی خۆش گووزه رانی\nPrevious نیگای پیاو … زاهیر عەبەڕەش\nNext (ڕه‌نگدانه‌وه‌ی شاری ڕواندز له ڕۆمانی قامچی دا) … سه‌دیق سه‌عید ڕواندزی\nبیرتانە … رەسوڵ عەزیز محەمەد


ئاسایشی یەکێتی هەڵدەکوتێتە سەر بارەگای گرووپێکی سەر بە پەکەکە\nسەرکردەیەکی تەڤگەر: چواردەوریان داوین\nباسنیوز 13/03/2019 - 10:05 بڵاوکراوەتەوە لە كوردستان\nسەرکردەکانی گرووپێکی سەر بە پارتی کرێکارانی کوردستان (پەکەکە) ڕایان گەیاند، ئاسایشی یەکێتیی نیشتمانیی کوردستان لە سلێمانی هەڵیکوتاوەتە سەر بارەگای گرووپەکەیان.\nمحەمەد کەریم، ئەندامی ئەنجومەنی کۆمەڵەی گەنجانی وڵاتپارێزی کوردستان کە گرووپێکی سەر بە پەکەکەیە لە سلێمانی، بە (باسنیوز)ی ڕاگەیاند، ئاسایشی سلێمانی گەمارۆی بارەگای تەڤگەری ئازادی و ڕێکخراوی ژنانی ئازادیی کوردستانی داوە و دەرگای بارەگاکانیان بە قفڵی تایبەتی خۆیان داخستووە".\nجەختیشی کردەوە کە ئاسایشی سلێمانی ماوەیەکی زۆرە کاروچالاکییەکانی تەڤگەری ئازادی و پەکەکەی قەدەغە کردووە، بەڵام ”ئەو کارە ئێمەی سارد نەکردووەتەوە“.\nئەوەشی ڕوون کردەوە کە ئاسایشی یەکێتی لە سلێمانی ”بەردەوام چاودێریی بارەگاکانمان دەکادەکەن و بارەگاکانمان دادەخەن“.\nهەر لەمبارەیەوە کەمێک لەمەوبەر، تارا حوسێن، سەرکردەی دیاری تەڤگەری ئازادی کۆمەڵگەی کوردستان لە پێگەی تایبەتیی خۆی لە تۆڕی کۆمەڵایەتیی (فەیسبووک) بڵاوی کردەوە، هەر ئێستا ئاسایش هەڵیکوتاوەتە سەر بارەگای تەڤگەر و چواردەوری داون.\nپەلاماردانی بارەگای گرووپەکانی سەر بە پەکەکە بەرئەنجامی ڕێککەوتنێکی نێوان یەکێتیی نیشتمانیی کوردستان و تورکیایە کە یەکێتی لە پێناو کردنەوەی نوێنەرایەتییەکەی لە ئەنقەرە و ڕازیکردنی تورکیا بە ئاساییکردنەوەی پەیوەندییەکانی، ڕێوشوێنی توند لە دژی پەکەکە و گرووپەکانی سەر بە پەکەکە دەگرێتە بەر.


بەهۆی تەقینەوەی بۆمبی چێندراو دوو هێزی پێشمەرگە گیانیان لەدەست دا\nکۆدی هەواڵ: 3390\nڕێکەوتی بڵاوکردنەوە: 21:36 - 2021/09/16\nبەشی عێراق و هەرێمی کوردستان- لە گوندى کانى تۆزی سەر بە شارۆچکەی دینارتە چەند تی ئێن تییێک بە کاروانێکى پێشمەرگەدا دەتەقنەوە و لە ئەنجامدا دوو پێشمەرگە گیانیان لەدەست دا و چەند پێشمەرگەیەکیش بریندار بوون.\nبەپێی هەواڵی کوردپرێس، شەعبان بەروارى بەڕێوەبەرى ناحیەى دینارتە بە تۆڕی میدیایی رووداوی راگەیاند "ئێمەش ئاگادارین کە دوو تەقینەوە لە سەر رێگای کانى تۆز- نەقەبێ روویداوە، 100% ئەوە پەکەکە ئەنجامیداوە، بەڵام هێشتا بە دروستى نازانین زیانەکان چین.\nسەرچاوەیێکى ئاگادار لە شارۆچکەی دینارتە رایگەیاند: کەمێک پێش ئێستا لە رێگاى نێوان کانى تۆز- نەقەبێدا کاروانێکى پێشمەرگە تووشى دوو تەقینەووە بوون، دواتر دەنگى تەقەش هاتووە، لە ئەنجامدا دوو پێشمەرگە گیانیان سپارد و چەند پێشمەرگەش برینداربوون.\nدەربارەى ناسنامەی ئەو پێشمەرگانە، سەرچاوەکە کە نەیویست ناوى بڵاو بکرێتەوە رایگەیاند، ئەو پێشمەرگانە پێشمەرگەی روژى کوردستانی سووریان.\nهەروەها پەیجی دژەتیرۆری کوردستان لە فەیسبووک نووسیویەتی: لە ئاکامی تەقینەوەی بۆمبێکی چێندراو بە ئۆتۆمبێلێکی پێشمەرگەدا دوو پێشمەرگە گیانیان لەدەست داوە\nدەربارەى رەوشى ئەمنى ناوچەکە، بەڕێوەبەرى ناحیەى دینارتە رایگەیاند جارجار دەنگى تەقە لەو شوێنە هەبووە، بەڵام رەوشەکە لە کۆنترۆڵدایە و سەرجەم هێزەکانى ئەمنى و پێشمەرگە لەناوچەکە لە ئامادەباشى دان.


سوپای ئازەربایجان بەردەوامە لە وەشاندنی گورزی توند لە هێزەکانی ئەرمینیا\nسەرەڕای ئاگربەست، سوپای ئازەربایجان بەرپەرچی سەرجەم پەلامارەکانی سوپای ئەرمینیای دایەوە کە بە درێژایی شەوی رابردوو کردیە سەر سەربازانی سوپای ئازەربایجان و یەکەکانی نیشتەجێبوون و، زیانێکی زۆری بە هێزەکانی ئەرمینیا گەیاند.\nباکو - AA\nلە راگەیەندراوێکدا کە لەلایەن وەزارەتی بەرگریی ئازەربایجانەوە بڵاوکراوەتەوە، ئاماژە بەوە کراوە کە شەڕ و پێکدادانەکان بەشێوەیەکی چڕ لە بەرەکانی هۆجاڤەند، فوزوڵی و گوبادلی بەردەوامە.\nلە راگەیەندراوەکەدا باس لەوە کراوە کە سوپای ئازەربایجان لە چەند بەرەیەکی جیادا دوو تانکی جۆری T-72، دوو سیستمی مووشەکی گراد، ١٤ تۆپهاوێژێکی جۆری جیاواز، چەند بنکەیەک و شەش ئۆتۆمبێلی لەناوبردووە و، ژمارەیەکی زۆر سەربازی ئەرمینیای لە چالاکی خستووە.\nهەروەها لە راگەیەندراوەکەدا ئاماژە بەوە کراوە کە کۆنترۆڵی بەرەکانی جەنگ، لەژێر دەستی سوپای ئازەربایجاندایە.\nئازەربایجان ئەرمینیا وەزارەتی بەرگریی ئازەربایجان\nلێدوانی وەزیری بەرگری تورکیا دەربارەی ئۆپەراسیۆنەکانی دەرەوەی سنوور\nئازەربایجان ١٠ رۆژی دیکە ماوەی دا بە ئەرمینیا بۆ چۆڵکردنی شاری کەلبەجەر\nبانگەشەی رێگریکردن لە هەوڵی تیرۆرکردنی سەرۆکوەزیرانی ئەرمینیا\nگشت ئەو زیانانەی کە ئەرمینیا بە ئازەربایجانی گەیاندووە ھەژمار دەکرێت\nمەولود چاوشئۆغڵو: ''ئەگەر ئەرمینیا ئاگربەست تێکبدات باجەکەی دەدات''


له ئۆتاوا "17 گوڵی سوور " ده‌درێته ده‌م ئاوی" که‌ناڵ" بۆ ڕێز لێنان له گیان و عیشقی پاکی " دوعا "\nسه ره تاچالاکیکه‌مپینه‌کانوتاربه‌یان نامهمولتی میدیائێمە کێین؟په‌یوه‌ندی\tلیستی سه ره تا\tسه ره تا چالاکیکه‌مپینه‌کانوتاربه‌یان نامهمولتی میدیائێمە کێین؟په‌یوه‌ندی\nبه‌یان نامه\tله ئۆتاوا "17 گوڵی سوور " ده‌درێته ده‌م ئاوی" که‌ناڵ" بۆ ڕێز لێنان له گیان و عیشقی پاکی " دوعا "\nراگه ياندنى که مپه ينى جيهانى دژ به ره شه کوژى و به رده باران کردنى ژنان له کوردستان\nوتار\tهۆزان مەحمود: بە هەزاران ژن دەهێنرێنە کوردستان بۆ کاری لەشفرۆشیی.\nسەبارەت بەتوندوتیژی دژی ژنان بەرپرسانی هەرێم لێدوانی دژبەیەک دەدەن\nمن یاخود پەردەی کچێنی؟\nپرسی ژنی کورد له‌نێوان به‌نه‌ته‌وه‌یکردن‌و ئیسلامیزه‌کردندا\nنامەیەكی كراوە بۆ سێ سەرۆكایەتییەكەی هەرێم و رایگشتی\nچالاکی\tهۆزان مەحمود: بە هەزاران ژن دەهێنرێنە کوردستان بۆ کاری لەشفرۆشیی.\nتۆ لێرەیت: سه ره تابه‌یان نامه (2)له ئۆتاوا "17 گوڵی سوور " ده‌درێته ده‌م ئاوی" که‌ناڵ" بۆ ڕێز لێنان له گیان و عیشقی پاکی " دوعا "\nبەش: به‌یان نامه\tڕۆژی شه‌ممه ڕێکه‌وتی 26ی مانگی مه‌ی ،ڕیکخراوی " Women's Events Network" له شاری ئۆتاوای پایته‌ختی که‌نه‌دا،له ژێر ناوی " The Clothesline Project" بۆ ده‌ڕبڕینی ناڕه‌زایه‌تی ده‌ڕبڕین به‌رانبه‌ر به توندو تیژی له سه‌ر ژنان.ساڵانه هه‌ڵده‌ستن به ڕێکخستنی بۆنه‌یه‌ک بۆ ئه‌و ژنانه‌ی که ڕزگاریان بوه له ده‌ست توندو تیژی و ده‌ڕبڕینی هه‌ستی خۆیان به وێنه کێشان و نووسین ده‌ڕده‌بڕن له‌سه‌ر تی شێرت و هه‌ڵی ده‌واسن.\nبه به‌شداری زۆرێک له ڕێکخراوی ژنانی که‌نه‌دی و ئێرانی وعیراقی ئه‌مساڵیش ئه‌م یاده کرایه‌وه . به ئاماده‌بوونی خه‌ڵکێکی زۆر، له به‌یانی کاتژمێر10:00وه ده‌ستی پێکرد له پارکی گیلمۆر که مۆنمێنتی توندو تیژی دژ به ژنانی لێ یه.\nڕێکخراوی ئازادی ژن له عیراق –ئۆتاوا  ئه‌و بۆنه‌یه‌ی کرده هه‌لێک بۆ ناساندنی توندو تیژی دژ به ژنان له عیراق و کوردوستان،به تایبه‌ت خستنه ڕووی تاوانی ئه‌م دوایی یه‌ی کوردوستان که دژ به کچه‌لاوی 17 ساڵه " دوعا " کرا هه‌روه‌ها "شه‌وبۆی" 19 ساڵه.\nنوێنه‌ری ڕێکخراو له ئۆتاوا " مریه‌م عبدالرحمن" تی شێرتێکی له‌به‌ر کردبوو که وێنه‌ی دوعا وبه‌ردباران کردنه‌که‌ی له‌سه‌ر کرابوو له " به‌شی پێشه‌وه‌ی" هه‌روه‌ها له دیوی پشتی یه‌وه ئارمی که‌مپه‌ینی جیهانی له‌دژی ڕه‌شه‌کوژی وبه‌ردبارانکردنی ژنان له‌کوردوستان ی له‌سه‌رکێشرابوو.هه‌روه‌ها مێزی بڵاوکراوه‌کان، که به‌یاننامه‌ی ئه‌منستی ئه‌نته‌رناسیونال و که‌مپه‌ین و وێنه‌کانی دوعا وشه‌وبۆی له‌سه‌ر بوو.\nمێزی بڵاوکراوه‌کان و وێنه‌کان سه‌رنجی زۆرێک له ئاماده‌بوانی بۆخۆی ڕاکێشا و قسه‌وباسی زۆریش له‌سه‌ر ڕه‌وتی توندوتیژی دژ به‌ژنان کرا له ناوچه‌که‌و ڕۆڵی ده‌سه‌ڵات و ئایین و که‌لتوری دواکه‌وتوانه‌ی تێدا کرا.شایانی باسه ئه‌ندام په‌رله‌مانی که‌نه‌دا ڕێزدار" Paul Dewar" نوێنه‌ری حیزبی دیموکراتی نوێ له که‌نه‌دا. سه‌ردانی مێزی ڕێکخراوی کردو ماوه‌ی 20ده‌قیقه زیاتر گفتو گۆو قسه‌وباسیی کرد له‌گه‌ڵ مریه‌م و ئاراس له‌سه‌ر ڕه‌شه‌کوژی ژنان وکه‌یسی دوعا به تایبه‌ت و ڕۆڵی به‌رپرسانی حکومی و ئایینی تێدا هاته به‌ر پرسیار.پاش ئه‌و قسه‌و باسانه داوای له نوێنه‌ری ڕێکخراو مریه‌م کرد که سه‌ردانی بیرۆی خۆی بکات بۆ تاووتوێ کردن و ئاماده کردنی نامه‌یه‌کی ناڕه‌زایه‌تی بۆ به‌رده‌م په‌رله‌مانی که‌نه‌دی له مه‌ڕ که‌یسی دوعا وفشار خستنه سه‌ر حکومه‌تی عیراقی وهه‌رێمی کوردستان بۆ به‌رگرتن به‌ڕه‌شه‌کوژی ژنان،و هه‌روه‌ها به‌ڵێنی دا که کاری زۆر جدی بۆ بکات و کۆمه‌کی سیاسی که‌مپینه‌که بکات.\nPaul Dewarنوێنه‌ری حیزبی دیموکراتی نوێ له په‌رله‌مانی که‌نه‌دی له‌گه‌ڵ نوێنه‌ری رێکخراوی ئازادی ژن له عیراق-مریه‌م عبدالرحمن\nپاشان کاتژمێر 1:00ی دوای نیوه‌ڕۆ له شوێنی مه‌راسیمه‌که‌وه کۆمه‌ڵێک له به‌شدار بوان وئاماده‌بوان که وێنه‌کانی دوعا زۆر کاری تێکردبوون، به‌ره‌و ئاوی " که‌ناڵ" ڕێکه‌وتن و 17 لقه گووڵی سووریان خسته ده‌م ئاوه‌وه بۆ ڕێز لێنان له گیان وعیشقی دوعا و هه‌موو ئه‌و ژنانه‌ی که بوونه‌ته قوربانی توندو تیژی. پاشان مریه‌م سوپاسی ئاماده‌یی و هاوسۆزی به‌شداربوانی کردو بڕیاریان دا که له کۆبوونه‌وه‌ی داهاتووی ڕێکخراوه‌کانی ژنان له ئۆتاوا ڕۆژێک به‌و شێوه‌یه له ڕێو ڕه‌سمێکی له‌وبابه‌ته‌وه دیاری بکه‌ن بۆ ڕێزلێنان له گیانی هه‌موو ئه‌و ژنانه‌ی ده‌بنه قوربانی توندو تیژی و زۆر خۆشحال بوون به‌و ڕێزلێنانه.\nشایانی باسه که‌ناڵی ته‌له‌فزیۆنی "CBC" ی سه‌رتاسه‌ری که‌نه‌دا ئاماده‌ی ئه‌و بۆنه‌یه بوو. تا کاتژمێر 6ی ئێواره‌ی ئه‌و ڕۆژه به‌رنامه‌ی وێنه کێشان ونووسین ومۆسیقا به‌رده‌وام بوو.\nڕێکخراوی ئازادی ژن له عیراق-که‌نه‌دا – ئۆتاوا\n26ی مانگی مه‌ی 2007


سەربازێکی ئۆکرانیا دەڵێت هێشتا هاوڵاتیانی مەدەنی لە وێستگەی پۆڵای ماریوپۆڵ گیرییانخواردووە\nوێستگەی پۆڵای ئازۆڤستاڵ، ماریوپۆڵ، ئۆکرانیا\nڕۆژی دووشەممە سەربازێکی ئۆکرانیا کە لە وێستگەی پۆڵای ئازۆڤستاڵی شاری ماریوپۆڵدا خۆی حەشارداوە وتی نزیکەی 200 هاوڵاتی مەدەنی هێشتا لە ژێرزەمینەکانی وێستگەکەدا ماونەتەوە، ئەمەش دوای هەوڵەکانی گواستنەوەی هاوڵاتیانی مەدەنی بە ڕابەرایەتی نەتەوە یەکگرتووەکان لە وێستگەکەدا بەڕێوەچوو.\nجێگری فەرماندەی یەکەی سەربازیی ئازۆڤی ئۆکرانیا، کاپتن سڤیاتۆسلاڤ پالامار بە ڕۆیتەرزی وت سەربازەکانی گوێیان لە دەنگی ئەو خەڵکانە بووە کە هێشتا لە ژێرزەمینەکانی وێستگە گەورەکەدا گیرییان خواردووە.\nوتی ئافرەت و منداڵ و خەڵکانی بە تەمەن بوون، بەڵام هێزەکانی ئۆکرانیا لەوێ ئەو پێداویستییانەیان لانیە تاوەکو بتوانن پاشماوە و خاشاکەکە لاببەن و دەریانبهێنن.\nپالامار وتی " پلانمان هەبوو بۆ شکاندنی ژێرزەمینەکان بەڵام شوێنی چوونە ژوورەوە بۆ ژێرزەمینەکان گیرابوون، بەڵام بەدرێژایی شەوی ڕابردوو تۆپهاوێژەکانی هێزی دەریایی و تۆپهاوێژەکانی دیکە بۆردومانییان کردووە، ئەمڕۆش بۆردومانەکان بەردەوام بوون."\nژمارەیەکی نەزاندراو لە هاوڵاتیانی مەدەنی و سەربازانی ئۆکرانیا هێشتا لە وێستگەی پۆڵای ئازۆڤستاڵی شاری ماریوپۆڵدا ماونەتەوە و خۆیان حەشارداوە. لە سەرەتای دەستپێکردنی داگیرکارییەکەی ڕووسیاوە لە ئۆکرانیا، هێزەکانی ڕووسیا بەردەوام بۆردومانی شارەکەیان کردووە و گەمارۆیان داوە.\nشاری ماریوپۆڵی باشووری ڕۆژهەڵاتی ئۆکرانیا گرنگییەکی ئێجگار زۆری هەیە بۆ ڕووسیا، چونکە دەیەوێت ڕێڕەوێکی وشکانی لەنێوان ڕۆژهەڵاتی ئۆکرانیا و نیمچە دورگەی کرایمییەدا دروست بکات کە لە ساڵی 2014 دا گرتییە خۆی.\nلە ماوەی ڕابردوودا کۆمەڵێک لە هاوڵاتیانی مەدەنی ئازۆڤستاڵیان جێهێشت، ئەمەش لەڕێی هەوڵێکی گواستنەوەوە کە نەتەوە یەکگرتووەکان و لیژنەی خاچی سووری نێودەوڵەتی ڕێکیانخستبوو.\nپالامار وتی هیوادارە وڵاتانی دیکەش بگەنە ڕێکەوتنێک تاوەکو ڕێڕەوێکی پارێزراو بۆ ئەو هێزانە بکەنەوە کە لە وێستگەکەدا ماونەتەوە.\nپالامار وتی " بارودۆخەکەی ئێستای وێستگەی ئازۆڤستاڵ لە ماریوپۆڵ بووەتە بارێکی قورس بەسەر شانی سەرۆکەوە و بەرپرسیارێتییەکی گەورەیە لەسەر شانی." ئەوەش وەکو ئاماژەیەک بۆ سەرۆکی ئۆکرانیا ڤلۆدیمیر زێلێنسکی.\nوتیشی " وەکو سەرکردەی هێزە چەکدارەکانی ئۆکرانیا، سەرۆک ( زێلێنسکی ) نەک تەنها بەرپرسە لەو هاوڵاتییە مەدەنییانەی کە لەوێ جێهێڵدراون، بەڵکو بەرپرسە لە هێزەکانیش، بەرپرسە لە سەربازە بریندارەکان کە لەوێ لە مردندان و پێویستییان بە یارمەتی تەندروستی هەیە، پێویستیان بە دەرمانە، پێویستیان بە نەشتەرگەرییە."


گرفت و چارەسەر\nوەڵامی ئەم پرسیارە گرنگانە، یا باشتر بڵێین، ھەڵوەستەکردن سەبارەت حزب و ڕۆشنبیری، حزب و پێگەیاندنی کادیر، کادیر و خوێندنەوە، بابەتگەلی ھێندە ھەستیار و گرنگن، ناکرێ ڕاگوزەر بەسەریاندا تێپەڕین، بۆیە لە دەرفەت و دەلیڤەیەکیتردا باسی دەکەین.\nمیکانیزمە ڕاستەکە چییە؟..\nئێستا کاتی وەڵامی ئەم پرسیارەیە: (میکانیزمە ڕاستەکە چییە؟..).\n- میکانیزمە ڕاستەکە ئەوەیە : حزب واز لە حکومەت بێنێت، حزب ئیکتیفا بەو تیمەی خۆی بکات، کە لە نێو حکومەتن و بۆ خۆی ھەڵیبژاردوون، بۆ نموونە لە سەرەکوەزیرانەوە تا بەڕێوەبەر، دەبێ حزب ئازادیان بکات و دەست نەخاتە نێو کارەکانیانەوە.\n- بۆ مەسەلەی پشتگیرییش، پێویستە حزب پشتگیریی حکومەت بکات، پئویستە بۆ ھەر سێکتەرێک لیژنەیەکی پشتگیریی ھەبێت، بۆ نموونە سێکتەری تەندروستی، دەبێ لە ڕێگەی لیژنەی پشتگیریی سێکتەری تەندروستییەوە، پشتگیریی لە بەرنامە و ڕوانگا و تیمی بەرپرس بکات، دیارە لە ھەندێ شوێن ناویان لەو لیژنەی پشتگیرییە ناوە: سێبەر، یان پاڵپشت، کەواتە مەسەکە لە بنەڕەتدا پشتگیرییە لە تیمی حکومەت بە مەبەستی سەرکەوتن.\n- سەبارەت بە چاودێرییش، ھەر حزبێک بۆ چاودێری و ھەڵسەنگاندن میکانیزمی تایبەت بە خۆی ھەیە، کە ئارمانج تیایدا ڕێگرتنە لە ھەر لادانێک، کە لەگەڵ بەرژەوەندی گشتیدا نەگونجێت.\n- پێویستە تیمی ھەر حزبێک لە حکومەت، مانگانە کۆببنەوە، ئەم تیمە ناو و سەرۆک و بەرنامە و ئامانجی ھەبێت، بە نموونە دەکرێ ناوی تیمەکە ھەمان دروشمی ھەڵبژاردن بێت، وەک: تیمی کوردستانێکی بەھێز، یان گەر دروشمی حزبێک ئاوەدانکردنەوە بوو، تیمی ئاوەدانکردنەوە، سەبارەت سەرۆک، واباشە بەرزترین پلەی حزبی نێو تیمەکە سەرۆکی تیمەکە بێت و بۆ بەرنامە و ئارمانجیش دەکرێ بەرنامەکەیان ھەمان بەرنامەی کۆکراوەی حکومەت بێت و ئامانجیش لەو تیمە، بێگومان کارکردنی بەیەکەوەیی و بەدواداچوون و گەنگەشە و ھەڵسەنگاندن و ڕەخنە و باری سەرنج و ھەماھەنگیکردنە لەگەڵ حزب، کەواتە نزیک بووینەوە لە چارەسەر، ئەو چارەسەرەی، کە دەبێ لەو ڕێگەیەوە، یا باشتر بڵێین، بەم میکانیزمەوە حزب و حکومەت ھەماھەنگ بن، بە واتایەکیتر ئەمەیە میکانیزمە دروستەکە، میکانیزمێک، کە حزب و حکومەت لەسەریەک مێز کۆدەکاتەوە بە بێ دەستتێوەردان، واتە ھەم کار بەیەکەوە دەکەن و ھەمیش ڕێگە لە دەستتێوەردان دەگرن!..\n- پێویستە سێ مانگ جارێک تیمی حزب لە حکومەت ڕاپۆرتی وەرزیی پێشکەشی سەرۆک و سەرکردایەتیی حزبەکەی بکات و وەڵامیش وەربگرێتەوە.\nدوماھی، تێگەیشتنەکە بەمجۆرەیە:\n- ھەموو دەستێوەردانێکی حزبی خراپە، تەنانەت دەستتێوەردانی بابەتییش، بۆیە پێویستە ڕێک بخرێت.\n- نابێ حزب دەست بخاتە نێو کاروباری حکومەتەوە.\n- تیمی حزب لە حکومەت، ڕوانگا و بەرنامەی ھاوبەش جیبەجێ دەکەن .\n- تیمی نێو حکومەت ھەماھەنگی لەگەل لیژنە و میکانیزم و ڕێکارەکان دەکات.\n- لیژنەی پشتگیریی و لیژنەی چاودێری و تیمی حکومەت، ھەمووی لە دەور یەک ئارمانجدان، کە ئەویش ئارمانجی پاراستنی بەرژەوەندیی گشتی و خزمەتکردنە بە ھاوڵاتییان.


لە ڕۆژی دووشەممە ٨ی شوباتی ٢٠٢١ بەڕێز هۆشەنگ محمد بەشداربوو لە کۆبوونەوەیەکی ئۆنلایندا لەگەڵ ناوەندی نێودەوڵەتی بۆ پەرەپێدانی سیاسەتی کۆچ بە سەرۆکایەتی خاتوو سەدەف دیرینگ سەرۆکی پرۆژەی سکرتاریەتی بۆداپیست، کۆبوونەوەکە بە بەشداری بەڕێز شوکر یاسین بەڕێوەبەری بەڕێوەبەرایەتی کۆچ و كۆچبەران و ژماره‌ك ئەندامی تری JCC و ICMPD بەڕێوەچوو.\nلە کۆبوونەوەکەدا بەڕێز هۆشەنگ باسی لە پەیکەری نوێی JCC و لە بەڕێوەبەرایەتی کۆچ و کۆچبەران کرد کە ئێستا بووەتە بەشێک لە JCC، باسی کار و پڕۆژەکانی JCC کرد لە کاتی دامەزراندنیەوە تاکو ئێستا و تیشکی خستە سەر بەرپرسیاریەتیەکانی JCC وەکو: بەڕێوەبردنی کۆچ و کۆچبەران، ئاوارەکانی ناوخۆ، پەنابەران، گەڕاوەکان، وەڵامدانەوە و بەڕێوەبردنی قەیرانەکان، کۆکردنەوەو جێگیرکردنی هاوکاری و کۆمەک، هەماهەنگی و هاوبەشی و وەڵامدانەوەی قەیران و کارەسات.\nهەروەها، باسی لە کاری پێشینەی ناوەند و پلانەکانی بۆ بەڕێوەبردنی کۆچ و پشتگیری کردنی گەڕاوەکان کرد لە هەرێمی کوردستان و دانانى میکانیزمى گونجاو بۆ رووبه‌ڕووبوونه‌وه‌ى زانيارى هه‌ڵه دەربارەی کۆچ.\nدواتر خاتوو سەدەف باسی لە پڕۆژە و کارەکانی ناوەندی نێودەوڵەتی بۆ پەرەپێدانی سیاسەتی کۆچ کرد لە عێراق و هەرێمی کوردستان بۆ پشتگیری کردنی حکومەت بۆ بەڕێوەبردنی کۆچ و کۆچبەران، وتیشی کەوا خۆشحاڵە بە بەردەوامی دان بە هاوبەشی لەگەڵ ناوەند لەو کەرتە گرینگە و تیشکی خستە سەر چەند بابەتێکی گرینگ کە پێویستە کاری لەسەر بکرێ و ئامادەیی خۆیانی ڕاگەیاند بۆ هاوکاری کردنی ناوەند لە داهاتوودا.\nلە کۆتاییدا، هەردوو لایەن گفتووگۆیان دەربارەی کۆچ کرد و کۆک بوون لەسەر جەندین هەنگاو کە پێویستە بنرێ و پلانیان دانا بۆ کۆبوونەوەیەکی تر لە داهاتوویەکی نزیک بۆ پلاندانان بۆ هەماهەنگی نێوان JCCC و ICMPD.


عیماد عەلی : کوردیش پاش شەنگال چووە قۆناغێکی ترەوە . – WTARIKURD\nعیماد عەلی : کوردیش پاش شەنگال چووە قۆناغێکی ترەوە .\nوەک چۆن عیراق پاش روداوەکانی موسل چووە قۆناغێکی زۆر جیاوازەوە و هاوکێشەکان بە جۆرێک گۆڕان ، کە لەم ساڵانەی دواییدا چی هەنگاوێک لە زاڵبونی تاک لایەنی نرابوو ، لەگەڵ ئەوەی زۆر فاکتەری یارمەتیدەر هاتنە ئاراوە بۆ گەڕانەوەی ئەم وڵاتە بۆ حوکمێکی سەنترالیزمانە و بەرهەمهێنانی سەرکردایەتیەکی تاکرەو و بەهێز ، ئەمانە هەمووی سەرنگون بون ، نەک هەر ئەمە ، بەڵکو روبەرێکی ستراتیجی زۆر لەئەرزی عیراق لەدەست سەنتەر دەرچوو و ، عیراق لە زۆر بارەوە گەرایەوە دواوە ، ئەمەش وای لەم دەسەڵات و سەرکردایەتیە و سەرجەم حزب و لایەنەکان و خەڵکی تری دەرەوەی عیراقیشی کرد جارێکی تر بەو شێوەیە بیر لە حوکمرانی عیراق نەکەنەوە و ، بۆیان دوپات بووەوە کە جارێکی تر نە گەلانی عیراق و نەش هاوکێشە سیاسیە ئیقلیمیەکە رێگە نادەن تاکە پێکهاتەو لایەنێک زاڵ بێت بەسەر ئەم دەوڵەتە مۆزائیکیەدا لە خزمەت بەرژەوەندی ئەقلیمی تاکە دەوڵەتێکدا بێت .\nکوردستانیش ، زۆر حاڵەتی تاکرەوی تێیدا رویدا و و ململانێی حزبی و سەرکردایەتی تاکرەو و لەخۆبایی زۆری تێدا دروست بوون ، نەک بۆ ناوخۆی هەرێمی کوردستان بەڵکو لە ئاست کوردستانی گەورەشدا خۆی بەتاکە لایەن و سەرکردە دەزانی کە شایانی بەرێوەبردن و سەرکردایەتی وڵات بێت و خۆی بە شێخ و ئاغا دەزانی و خەڵکی تریش بە شێخی بەرماڵ . ئەگەر هەروا بەو شێوەیە برۆیشتایە روی سیاسەتی هەرێم بەرەو هەمان رەفتاری حومرانی بەغدا دەرۆیشت ، سەلمێنەری ئەم رایەش ئەوەیە ، کە بە ئاشکرا لە پێکهێنانی دەسەڵاتە خۆجێیەکانی دهۆک و هەولێر بینیمان ئەو رەفتارانە چۆن نیاز و بۆچونی ژێرپەردەمان لە کوردستانیش بۆ ئاشکرا دەکات و ، نەک لە عیراق بەڵکو لە کوردستانیش خەڵک رووە و تاکرەوی دەروات و رەخنە لە تاکرەوی دەسەڵاتی عیراق لە بەغداش دەگرێت .\nپاش داگیرکردنی شەنگال و ئەو ناوچە فراوانەی هەرێمی کوردستان لەلایەن هێزە تیرۆریستەکەی داعشەوە ، هاوکێشە ناوخۆییەکانی هەرێمی کوردستانیش گۆڕانێکی ئەوتۆی بەسەردا هات کە لە بوغرایی لایەنەکان کەم بێتەوە و ، حەقە ئەم روداوە پاڵنەر بێت بۆ بە قوڵی بیرکردنەوە و بە خۆداچونەوەیەکی وا روبدات کە لەقازانجی دیموکراسی کوردستاندا بکەوێتەوە و ، پێویستیشە بە ئیستراتیجیەتێکی نوێوە حوکمرانی کوردستان بەرێوەبچێت و بەرژەوەندیە نەتەوەیی و نیشتمانیەکەی هەرێمی کوردستان و کوردستانی گەورەش لەبەرچاو بگیرێت و پەیوەندیە دیبلوماسیەکانی لایەنەکان لەگەڵ وڵاتە داگیرکەرەکانی کوردستان لەسەر حسابی هیچ لایەنێکی کوردستانی نەبێت ، لە مەڕ مامەڵە کردن لەگەڵ ئەم روداوەدا ، خۆش بەختانە سەرجەم لایەنەکانی هەر چوار پارچەی کوردستان سەلماندیان کە لە پێناو ئامانجە نەتەوایەتیەکان خەبات دەکەن و چارەنوسمان یەکە و هیچ لایەنێک بەتەنها ناتوانێت لەدەردانە سەلبیاتەکانی ئەم هاوکێشە هەرێمایەتیانە خۆی رزگار بکات و زەرەر بە بەرژەوەندیە باڵاکانی کورد نەدات .\nئەوەی زۆر گرنگە ، هەڵوێستەکانمان هەمیشە لەسەر کاردانەوەی کاتی نەبێت کە لە سیاسەتی هەرێمی کوردستان ، کە بەروونی لەم چەند رۆژەدا دەرکەوت و ، پێویستە روداوی شەنگال دەرس و پەندێک بێت بۆ هەموان و ، لەم کاتەدا واقعە نوێکە وافەرز دەکات کە بەخۆداچونەوەیەکی خێرا بکرێت لە سیاسەتی هەرێم و پەیوەندیە نێوخۆیی و کوردستانی و هەرێمایەتیەکان ومامەڵەیەکی نوێ لەسەر بنەما و رێبازێکی نوێی جیاواز لەگەڵ رەوتی سیاسی ناوچەکە و کوردستاندا بکرێت ، لەپێناو سەرخستنی پرسە حەقەکەماندا ، چاوەرێین .\nعه‌لاوی : بارزانی پێی وتم ئه‌گه‌ر كیشه‌ی نه‌وت چاره‌سه‌ر بێت كه‌ركوكیش ده‌گه‌ڕێته‌وه دۆخی جارانی .\nدکتۆر کەمال میراودەلی : مێژووی چش .


به‌ڕێوه‌چوونی خولی راهێنانی ئێکسڵ و درووستكردنی بۆرد\nفاکەڵتیی یاسا و زانستە سیاسییەکان و بەڕێوەبردن، خولێکی راهێنانی پڕۆگرامی ئێکسل و درووستکردنی بۆردی تاقیکردنەوەکان بۆ مامۆستایانی زانکۆکەمان لە هەموو فاکەڵتییەکان دەکاتەوە. خولەکە رۆژی دووشەممە ٢٩ی تەموزی ٢٠١٩ لە فاکەڵتیی ناوبراو بەڕێوەدەچێت و سێ هەفتە بەردەوام دەبێت.\nدرێژەی بابەت: به‌ڕێوه‌چوونی خولی راهێنانی ئێکسڵ و درووستكردنی بۆرد\nچۆن توێژینەوەکانت لە گۆڤارە دیارەکانی دونیا بڵاودەکەیتەوە؟\nفاکەڵتیی یاسا و زانستە سیاسییەکان و بەڕێوەبردن، وۆرکشۆپێکی نێودەوڵەتی دەربارەی چۆنێتی بڵاوکردنەوەی توێژینەوە لە گۆڤارە دیارەکانی دونیا رێکدەخات. له‌م وۆركشۆپه‌دا، "د. ماریانا خاروداکی" لە زانکۆی لینکۆڵن ی بەریتانیا، میوانە و، قسە دەربارەی ئەو پرسە دەکات و گفتوگۆتان لە گەڵ دەکات. داوا له مامۆستا و قوتابییانی خوێندنی باڵا ( بە تایبەت لە بەشە مرۆییەکان و زانستە کۆمەڵاییەکان) ده‌كه‌ین به‌شداری بكه‌ن و، به مه‌به‌ستی به‌شداری كردنیش، تكایه له ریگه‌ی لینكی هاوپێچ، ناوی خۆتان تۆمار بكه‌ن:\nدرێژەی بابەت: چۆن توێژینەوەکانت لە گۆڤارە دیارەکانی دونیا بڵاودەکەیتەوە؟\nدرێژەی بابەت: كۆنفڕانسی نێوده‌وڵه‌تیی "ئیبن ئاده‌می ڕوستایی باڵه‌ك"\nوۆرکشۆپێک لە ساڵیادی رۆژنامەگەری کوردیی\nبەشی کوردی فاکەڵتی پەروەردە، بە مەبەستی بەرز راگرتنی رۆژی رۆژنامەگەری کوردی، ڕۆژی دوو شەممە ڕێکەوتی(٢٠١٩/٤/٢٢) وۆرکشۆپێک ساز ده‌كات .\nدرێژەی بابەت: وۆرکشۆپێک لە ساڵیادی رۆژنامەگەری کوردیی\nئاگاداری به‌ڕێوه‌چوونی وۆركشۆپێك سه‌باره‌ت به راهێنانی فیسیۆلۆژی وه‌رزشی\nلە درێژەی کارووچالاکییه‌کانی فاکەڵتی پەروەرده، ڕۆژی چوارشه‌ممه ڕێكه‌وتی ٢٠١٩/٤/١٠، سكوڵی وه‌رزش وۆركشۆپێك لەژێر ناونیشانی (ڕاهێنانی فسیۆلۆژی وه‌رزشی) به به‌شداری كۆمه‌ڵێك پسپۆری فسیۆلۆژی وه‌رزشی له‌سه‌ر ئاستی كوردستان، به‌رێوه‌ده‌بات.\nدرێژەی بابەت: ئاگاداری به‌ڕێوه‌چوونی وۆركشۆپێك سه‌باره‌ت به راهێنانی فیسیۆلۆژی وه‌رزشی\nئاگاداری بۆ گشت مامۆستایان و فه‌رمانبه‌رانی خۆشه‌ویستی زانكۆكه‌مان\nئاگاداری خشتەی ناونیشان و کات و شوێنی وۆرکشۆپ و سیمینارەکانی فاکەڵتی پەروەدە بۆ مانگی نیسانی ٢٠١٩\nده‌وامی فه‌رمی له زانكۆی سۆران ئاسایی ده‌بێته‌وه\nئاگاداری به‌رێوه‌چوونی وۆركشۆپێك له فاكه‌ڵتی یاسا و پێوه‌ندییه نێوده‌وڵه‌تییه‌كان\nپەڕەى 8 لەکۆى 32 پەڕەدا


سەرۆك كۆمار پێشوازی کرد لە وەفدی لیژنەی پەیوەندییەكانی دەرەوەی پەرلەمانی ئەوروپا\nالثلاثاء 18 كانون أول 2018 - 14:06\nبەڕێز سەرۆك كۆمار د. بەرهەم ساڵح لە كۆشكی سەلام لە بەغداد پێشوازیكرد لە وەفدی لیژنەی پەیوەندییەكانی دەرەوەی پەرلەمانی ئەوروپا بە سەرۆكایەتی دەیڤد ماكلیستر.\nلە دیدارێكدا سەرۆك كۆمار گرنگی پشتیوانی كۆمەڵی نێودەوڵەتی بە تایبەت یەكێتی ئەوروپای بۆ عێراق دووپاتكردەوە لە جەنگی بەگژداچوونەوەی تیرۆر و بەشداری كارا لە ئاوه‌دانكردنه‌وه و بنیادنانەوە و یارمەتیدانی ئاواره‌كان و زیان لێكەوتوان, تەئكیدیش كرایەوە لەسەر پێویستی یەكخستنی هەوڵە نێودەوڵەتی و هه‌رێمایه‌تییه‌كان لە بەگژاچوونەوەی گروپه تیرۆریستی و بیری توندڕەوی لە پێناو چەسپاندنی ئاشتی و سەقامگیری لە ناوچەكەدا.\nلەو دیدارەدا بەڕێز سەرۆك كۆمار دووپاتیكردەوە عێراق خوازیاری پەیوەندییەكی پتەو و بەهێزە لەگەڵ یەكێتی ئەوروپا كە ببێتە مایەی كرانەوەی زیاتر و هەماهەنگی بنیادنەر كە لە بەرژەوەندی هەردوولادا بێت, هەروەها هەڵوێستی یەكێتی ئەوروپای بەرز نرخاند لە پشتیوانیكردنی كێشەكانی عێراق بە تایبەت لە جەنگی دژ بە تیرۆردا.\nلەلای خۆیانەوە ئەندامانی لیژنەی پەیوەندییەكانی دەرەوە پشتیگیری و پشتیوانی خۆیان بۆ عێراق دووپاتكردەوە لە بوارەكانی ئاسایش و سیاسی و بنیادنانەوە و مرۆیی، هه‌روه‌ها تەئكیدیانكردەووە لەسەر گرینگیدانی دەوەڵەتەكانیان بۆ پتەوكردنی هەماهەنگی و كاری هاوبەش لەگەڵ عێراقدا.\nشایه‌نی باسه لە دیدارەكه‌دا ژمارەیەك لە ئەندامانی لیژنەی پەیوەندییەكانی دەرەوەی ئەنجومەنی نوێنەرانی عێراق ئامادەبوون.


لیژنەی ڕێگری لە ئەشكەنجەی ئەوروپا: لە تورکیا تا ئێستا ئەشکەنجە بە شێوەیەکی بەربڵاو بەردەوامە – Daily Kurdistan\nلە بەشی تورکیا 05/08/2020\t30 جار بینراوە\nلیژنەی ڕێگری لە ئەشکەنجە و مامەڵەی خراپ (CPT)، کە لیژنەیەکی سەر بە ئەنجومەنی ئەوروپایە، لە دوایین ڕاپۆرتی خۆیدا زۆر بە توندی ڕەخنە لە تورکیا دەگرێت بە هۆی بەردەوامی ئەشکەنجە و مامەڵەی خراپ لەگەڵ زیندانی و دەستبەسەرەکاندا لە زیندانەکان و بنکەکانی پۆلیسدا. لیژنەکە داوا لە حکومەتی تورکیا دەکات دەستبەجێ ئەشکەنجە و مامەڵەی خراپ ڕابگرێت.\nبە پێی هەواڵێکی ئاژانسی DWی ئەڵمانی، لیژنە لە ڕپۆرتەکەیاندا ئاماژە بۆ ئەوە دەکەن کە لە ساڵی ٢٠١٩ دا سەردانی چەندین گرتووخانە و بنکەی پۆلیسیان لە تورکیادا کردووە و لە ئەنجامی ئەو سەردانانەدا بۆیان دەرکەوتووە کە ئەشکەنجە و مامەڵەی خراپ بەرامبەر ئەو کەسانە ئەنجام دراوە کە دەستگیرکراون. لە ڕاپۆرتەکەدا ئاماژە بۆ ئەوە کراوە کە مەبەست لەو ئەشکەنجە و مامەڵە خراپە لە پێناو ئەوەدا بووە کە بە زۆر دانپێدانانیان لێوەربگیرێت.\nلە ڕاپۆرتەکەدا جەخت لەسەر ئەوە کراوەتەوە کە پێویستە بەرزترین دەسەڵاتی تورکیا بە شێوەیەکی ڕوون و ئاشکرا بەڵێنی ئەوە بدات کە بە هیچ شێوەیەک نابێت هێزە ئەمنییەکان ئەشکەنجە و مامەڵەی خراپ لەگەڵ خەڵکیدا بەکاربهێنن.\n1020 جار بینراوە 1 جار ئەمرۆ بینراوە\nپێشوو کۆتا وێنەی ئەو کۆچبەرانە بڵاوکرایەوە کە ماوەیەک لەمەوبەر لە دەریاچەی وان خنکان\nدواتر کۆمپانیەیەکی ئەمریکی ڤاکسینێکی کاریگەری بەرهەمهێنا\nپێنتاگۆن: نزیکە تورکیا و ڕووسیا لە ئیدلیب شەڕ بکەن\nئەندامانی خولی نوێی پەرلەمانی کوردستان سوێندی یاسایی دەخۆن\nکۆبونەوەی نێوان پارتی و گۆڕان کۆتایی هات\nسەرۆکایەتییەکانی عێراق: تەئکید کرایەوە لەسەر رەتکردنەوەی هەر جۆرە چارەسەرێکی ئەمنی بۆ خۆپیشاندانی هێمنانە


پرس بادینی شیرەتکارەکێ سەرۆک وەزیرێ عێراقێ هەیا چەک ددەستێ ئالیان دە بت ئەنجامدانا هەڵبژارتنێن پاقژ کارەکێ بزەحمەتە - پرس بادینی\nHome سڵایدشۆو عێراق هەواڵ پرس بادینی شیرەتکارەکێ سەرۆک وەزیرێ عێراقێ هەیا چەک ددەستێ ئالیان دە بت ئەنجامدانا هەڵبژارتنێن پاقژ کارەکێ بزەحمەتە\nپرس بادینی شیرەتکارەکێ سەرۆک وەزیرێ عێراقێ هەیا چەک ددەستێ ئالیان دە بت ئەنجامدانا هەڵبژارتنێن پاقژ کارەکێ بزەحمەتە\nپرس میدیا 10:45:00 PM سڵایدشۆو, عێراق, هەواڵ,\nشیرەتکارەکێ سەرۆک وەزیرێ عێراقێ هەیا چەک ددەستێ ئالیان دە بت ئەنجامدانا هەڵبژارتنێن پاقژ کارەکێ بزەحمەتە.\nد کڤانێ پشکداریکرنێ د بەرنامەیێ (ٲقصر الطرق) ێ تەلەفزیۆنا ( ئەلشەرقیە نیۆز) شیرەتکارەکێ سەرۆک وەزیرێ عێراقێ ڕاگەهاند، پرسا ئەنجامدانا هەڵبژارتنا بەروەخت ئێکەم خاڵا بەرنامەیێ سەرۆک وەزیرانە.\n"عبدالحسین الهنداوی شیرەتکارێ سەرۆک وەزیرێ عێراقێ " دکڤانێ پشکداریکرنێ د بەرنامەیێ (ٲقصر الطرق) ێ تەلەفزیۆنا ( ئەلشەرقیە نیۆز) ڕاگەهاند، پرسا ئەنجامدانا هەڵبژارتنا بەروەخت ئێکەم خاڵا بەرنامەیێ سەرۆک وەزیرانە، گوت ژی دنها مژولی دروستکرنا تیمەکێینە بۆ سەرپەرشتیکرنا هەڵبژارتنەکا پاقژ و نەتەوەیێن یەکبووی کێم تەرخەمبوونە ژ چاڤدێریکرنا هەڵبژارتنێن عێراقێ.\nخویا ژی کر، ئەنجامدانا هەڵبژارتنان بریارەکا سیاسییە، و پێدڤیە ڕاستگویی و نیازێن پاقژ بۆ ئەنجامدانا وێ پرۆسەیێ هەبن.\nئەویەکە ژی ئاشکراکر، هنەک ژ ئالیێن سیاسی کو پشتەڤانیا فرەبازنەیێ دکرن، پۆشمانبوونە، فرەبازنەیا هاتیە پێشنیازکرن نکارین جێبەجێبکەین و داخاز دکەین ل هەمی عێراقێ بۆ ٨۰ بازنەیان بهێتە کێمکرن، هەر پاشکەتنەکا یاسایا هەڵبژارتنان ژ ئالیێ جڤاتا نوونەران ڤە دبە سەدما پاش کەتنا کارێن کومسیۆنێ.\nتەکەز ژی کر، هەیا چەک ددەستی ئالیێن سیاسی دا بت، ئەنجامدانا هەڵبژارتنا پاقژ کارەکێ بزەحمەتە.\nBy پرس میدیا at 10:45:00 PM


تاوانەکانی تورکیا لە دژی کورد لە ژینۆسایدی ئەرمەنییەکان کەمتر نییە.\nنووسەری کوردمان کاک (پێشڕەو ئیسماعیل عـارف) پشتراستی رەسەنایەتی جۆ بایدنی کردووتەوە، بە راست دەزانێت، کە بە راستی جـۆ بایـدن کوردە و لە هـۆزی (جاف)ە لە باشـووری کوردسـتان و مـاوەیـەکی زۆر بنەماڵـەکەیـان لـە دێـی (هـەڵـەدن) ی سـەر بە شارباژێر ژیاون و لێرەوە لە سـەردەمی عـوسمانییەکاندا کۆچیان بـۆ ئەمریکا کردوون. نـاوی "بایـدن" یـش، هەر لـە ناوی دێـێ"هـەڵـەدن"ەوە هـاتووە. تا ئێـرە و ناچـینە ناو درێـژی ئـەم باسەوە.\nباڵیـۆزی پێشـووی ئەمـریکا (جـێمـس جـێڤـری) لە تـورکیا، وتی:"گـەشـبین نیـم بە پەیـوەندییەکانی نێـوان واشنتۆن و ئەنکـەرا".


گه‌رانتی | Hallå konsument – Konsumentverket\nStart/otherlanguages/other-languages/Other languages/ckb/sorani/ب ه سۆرانی/ckb/articles/gh-ranty/گه‌رانتی\nGaranti - Centralkurdiska (Sorani)\nگه‌رانتی به مانای ئه‌وه‌یه که شیرکه‌ته‌که گه‌رانتی ئه‌وه ده‌کات که شتومه‌که‌که یان هه‌ندێک تایبه‌تمه‌نتی شتومه‌که‌که له ماوه‌ی ته‌واوی ماوه‌ی گه‌رانتیه‌که کار ده‌که‌ن. به‌ڵام له‌بیرت بێت که ئه‌تۆ هه‌میشه پارێزراویت له لایه‌ن یاسای سه‌رفکار. ئه‌تۆ سێ ساڵ مافی سکاڵای کڕیارت هه‌یه، هه‌رچه‌ن ماوه‌ی گه‌رانتیه‌که کورتتره\nئه‌م نووسراوه له زمانی سویدیه‌وه وه‌رگێڕاوه‌ته‌وه نووسراوه‌که و شێوه‌ی لاپه‌ڕه‌که له‌وانه‌یه جیاواز بێت به به‌راوورد له‌گه‌ڵ ڕاستیه‌که.\nئایا گه‌رانتی چیه؟\nگه‌رانتی به‌ڵێنیه‌که له‌لایه‌ن شیرکه‌ته‌که که‌ئه‌وه‌ی ده‌یکڕیت له‌ماوه‌ی کاتێک کار ده‌کات. دانی گه‌رانتی بۆ شیرکه‌تێک دڵخوازانه‌یه و شیرکه‌ته‌که بۆ خۆی بڕیار ده‌دات ڕێساکانی گه‌رانتی چۆ بن. بۆ ئه‌وه‌ی ئه‌تۆ وه‌ک سه‌رفکار بتوانیت گه‌رانتیه‌که به‌کار بهێنیت ئه‌وا پێویست ده‌کات بتوانیت نیشان بده‌یت که‌هه‌ڵه‌یه‌ک هه‌یه له‌شتومه‌که‌که. شیرکه‌ته‌که به‌رپرسی چاککردنه‌وه‌ی هه‌ڵه‌که‌یه به‌پێی ئه‌و ڕێسانه‌ی که‌بره‌ویان هه‌یه بۆ گه‌رانتیه‌که. له‌ماوه‌ی کاتی گه‌رانتیه‌که وه‌های داده‌نێنن که‌گه‌رانتیه‌که هه‌موو ئه‌و هه‌ڵانه ده‌گرێته‌وه له‌شتومه‌که‌که‌که‌سه‌ره‌کین. که‌هه‌ڵه‌یه‌ک سه‌ره‌کیه به‌مانای ئه‌وه‌یه که‌هه‌ڵه‌که هه‌بوو هه‌ر له‌و کاته‌وه‌که‌شتومه‌که‌که‌ت کڕی. هه‌ڵه‌یه‌ک ده‌کرێت سه‌ره‌کی بێت هه‌رچه‌ن ئه‌وه‌دوای دیار ده‌بێت. هه‌ڵه که‌سه‌ره‌کی نین ده‌کرێت بۆ نموونه‌هه‌ڵه‌ن بن که‌به‌هۆی پشتگوێخستن، به‌کار هێنان نائاسایی (به‌هه‌ڵه به‌کار هێنان) یان له‌به‌ر ڕووداوێک بێت. به هۆی ئه‌وه‌ی که‌شیرکه‌ته‌که ئه‌رکی نیشاندانی به‌ڵگه‌یه له‌ماوه‌ی ته‌واوی کاتی گه‌رانتیه‌که ئه‌وا گه‌رانتیه‌که ده‌توانێت مافگه‌لی باشتر به‌ئه‌تۆ بدات تا ئه‌وه‌ی که‌هه‌ته‌به‌پێی یاسای سه‌رفکار. به‌پێی یاسای کڕینی سه‌رفکار ئه‌وا ئه‌رکی نیشاندانی به‌ڵگه له‌سه‌ر شیرکه‌ته‌که‌یه ئه‌و شه‌ش مانگانه‌ی یه‌که‌م. دوای شه‌ش مانگ ئه‌وا ئه‌تۆ ده‌بێت نیشان بده‌یت که‌هه‌ڵه‌یه‌ک له‌شتومه‌که‌که‌سه‌ره‌کیه.\nبه‌م شێوه گه‌رانتیه‌که‌ت به‌کار ده‌هێنیت\nشیرکه‌ته‌که ده‌بێت زانیاری به‌نووسراوه‌ت پێبدات ده‌رباره‌ی ناوه‌ڕۆکی گه‌رانتیه‌که، چ شتێک ده‌گرێته‌وه، چ شتێک پێویسته بۆ ئه‌وه‌ی بتوانیت گه‌رانتیه‌که به‌کار بهێنیت و هه‌روه‌ها که‌کار ناکاته‌سه‌ر مافه‌کانی ئه‌تۆ به‌پێی یاسا. ئه‌گه‌ر شتومه‌کێکت که‌گه‌رانتی هه‌یه خراپت ده‌بێت، یان به‌شێوه‌یه‌ک هه‌ڵه‌یه ئه‌وا ده‌بێت ڕوو بکه‌یته شیرکه‌ته‌که که‌شتومه‌که‌که‌ت لێ گڕیوه. له‌ماوه‌ی کاتی گه‌رانتیه‌که ئه‌وا مافی داوا کردنی هه‌مان چاره‌سه‌رت هه‌یه وه‌ک‌مافه‌کانی یاسای کڕینی سه‌رفکار. ئه‌گه‌ر گه‌رانتیه‌که هه‌ڵه‌یه‌ک ده‌گرێته‌وه له‌شتومه‌که‌که‌ت ئه‌وا ده‌بێت ئه‌وه‌چاک بکرێته‌وه به‌بێی خه‌رجی له‌سه‌ر ئه‌تۆ. ئه‌تۆ هه‌روه‌ها مافی وه‌رگرتنی قه‌ره‌بووت هه‌یه بۆ زیاده‌خه‌رجی که‌له‌سه‌رت که‌وتووه‌به‌هۆی هه‌ڵه له‌شتومه‌که‌که. ئه‌وه‌ده‌کرێت بۆ نموونه‌خه‌رجی سه‌فه‌ر بۆ لای شیرکه‌ته‌که بێت. ئه‌گه‌ر شیرکه‌تێک پاره‌ت لێ وه‌رده‌گرێت بۆ چاککردنێک که‌له‌گه‌رانتیه‌که هه‌یه ئه‌وا ده‌توانیت شکایه‌ت له‌شیرکه‌ته‌که بکه‌یت لای ده‌ستگای سه‌رفکار. شکات بکا لای ماڵپه‌ڕی ده‌ستگای سه‌رفکار\nله چ حاڵه‌تێک گه‌رانتیه‌که بره‌وی نیه\nبۆ ئه‌وه‌ی شیرکه‌ته‌که بتوانێت خۆ لادا له‌گه‌رانتیه‌که ئه‌وا ده‌بێت نیشان بده‌ن که‌ئه‌تۆ به‌رپرسی دروست بوونی هه‌ڵه‌که‌ی له‌شتوومه‌که‌که. ئه‌تۆ بۆ نموونه‌به‌رپرسی هه‌ڵه‌یت له‌شتومه‌که‌که‌ئه‌گه‌ر - ڕووداوێک ڕووی داوه‌دوای ئه‌وه‌ی شتوومه‌که‌که‌ت وه‌رگرت - ئه‌تۆ به‌خراپی ئاگات له‌شتوومه‌که‌که‌بووه‌یان به‌شێوه‌یه‌کی نائاسایی به‌کارت هێناوه - ئه‌تۆ ڕێنمای ئاگالێبوون و خزمه‌تگوزارییت ڕه‌ها نه‌کردووه- هه‌ڵه‌که به‌هۆیی به‌کار هێنانی نائاساییه.\nجیاوازی به‌ینی گه‌رانتی و مافی سکاڵای کڕیار\nگه‌رانتی و مافی سکاڵای کڕیار دوو شتی جیاوازن که‌جاروبار تێکه‌ڵاو ده‌بن. دانی گه‌ڕانتی دڵخوازانه‌یه بۆ شیرکه‌تێک، به‌ڵام ئه‌تۆ هه‌میشه مافی سکاڵای کڕیارت هه‌یه به‌پێی یاسای کڕینی سه‌رفکار بۆ ماوه‌ی سێ ساڵ. مافی سکاڵای که‌ڵادانی شتومه‌کێک که‌هه‌ڵه‌یه واته هه‌یه بۆ ماوه‌ی سێ ساڵ، ئیدی شتوومه‌که‌که‌ت گه‌رانتی هه‌یه یان نه. ئه‌گه‌ر گه‌رانتیه‌کت هه‌یه که‌درێژتره له‌سێ ساڵ ئه‌وا ده‌توانیت له‌ماوه‌ی ته‌واوی گه‌رانتیه‌که سکاڵای شتومه‌که‌که‌بکه‌یت. ئه‌گه‌ر بۆ نموونه‌گه‌رانتیت هه‌یه بۆ شتوومه‌که‌ێک له‌ماوه‌ی دو ساڵ و شتوومه‌که‌که‌ت خراپ ده‌بێت دوای ئه‌وه‌ئه‌وه‌ده‌توانیت شتوومه‌که‌که‌سکاڵا بکه‌یت بۆ ماوه‌ی ساڵێک به‌هۆی ئه‌وه‌ی مافی سکاڵاکردنت هه‌یه بۆ ماوه‌ی سێ ساڵ له‌به‌رواری کڕینه‌وه.


MON, 12 APR 2021 22:19 | KDP.info\nله كۆبوونه‌وه‌یه‌كدا گه‌ڕى سێیه‌مى دیالۆگى ستراتیژیى عێراق ـ ئه‌مه‌ریكا كه هه‌فته‌ى ڕابردوو به‌ڕێوه چوو و هه‌رێمى كوردستانیش تیایدا به‌شدار بوو خرایه به‌ر باس و داهاتووى په‌یوه‌ندییه‌كانى ئه‌مه‌ریكا و عێراقییان له چوارچێوه‌ى ئه‌م دیالۆگه‌دا تاوتوێ كرد. هه‌ردوولا جه‌ختیان له ویستى دوولایه‌نه بۆ بره‌ودان به په‌یوه‌ندییه‌كانى عێراق و هه‌رێمى كوردستان له‌گه‌ڵ ئه‌مه‌ریكا له‌سه‌ر بنه‌ماى به‌رژه‌وه‌ندیى هاوبه‌ش كرده‌وه.\nله ته‌وه‌رێكى دیكه‌ى كۆبوونه‌وه‌كه‌دا كه به‌ڕێز كونسولى گشتیى ئه‌مه‌ریكا له هه‌ولێر ئاماده‌ى بوو، باس له سه‌ردانى سێ ڕۆژى ڕابردووى سه‌رۆك نێچیرڤان بارزانى بۆ به‌غدا و دیدار و كۆبوونه‌وه‌كانى له‌گه‌ڵ سه‌رۆكایه‌تییه‌كان و سه‌ركرده و به‌رپرسانى باڵا و لایه‌ن و هێزه سیاسییه‌كانى عێراق كرا و هه‌ردوولا هاوڕا بوون كه بۆ تێپه‌ڕاندنى كێشه و قه‌یرانه‌كانى وڵات و هه‌نگاونان به‌ره‌و ئاینده‌یه‌كى باشتر، ته‌بایى و هاریكاریى نێوان ته‌واوى هێز و لایه‌نه سیاسییه‌كان و پێكهاته‌كانى عێراق پێویسته.\nبه‌ڕێزان سه‌رۆكى هه‌رێمى كوردستان و باڵیۆزى ئه‌مه‌ریكا له عێراق باسیان له په‌سه‌ندكردنى یاساى بودجه له ئه‌نجومه‌نى نوێنه‌ران كرد و به هه‌نگاوێكى ئه‌رێنییان له قه‌ڵه‌م دا، هه‌روه‌ها هیوایان خواست ئه‌م هه‌نگاوه ببێته ده‌رفه‌ت و هانده‌رێك بۆ لێكگه‌یشتنى زیاترى هه‌ولێر ـ به‌غدا و چاره‌سه‌ركردنى كێشه‌كانى دیكه‌ى نێوانیان له‌سه‌ر بنه‌ماى ده‌ستوور.\nپێشهاته‌كانى په‌تاى كۆرۆنا و پرۆسه‌ى كوتان، ئاماده‌كارى و پرۆسه‌ى هه‌ڵبژاردنه‌كانى داهاتووى عێراق و بارودۆخى ناوچه‌كه به‌گشتى، چه‌ند ته‌وه‌رێكى دیكه‌ى كۆبوونه‌كه بوون.


داعش و پەکەکە؛ لەئیسلامییە ئەمریکییەکانەوە تا چەپە ئەمریکییەکان - دیدبان حقوق بشر کردستان ایران\nنووسراوی تایبەتی یەکێک لەفەرماندەکانی پێشووی یەپەگە دانیشتوی هەولێر لەکوردستانی ئێراق\nشەڕ لەرۆژهەڵاتی ناوین، شەڕی ئایدیۆلۆژی، مێژوو، شارستانییەت و چەکە. ئەمریکا بەئایدیۆلۆژی سەرمایەدار و نوێیەوە خەریکی تاڵان کردنی جیهانی سێیەم بەدرێژایی دوو سەدەی دوایدا و شەڕ لەگەڵ شارستانییەتی کۆن لەخۆر‌هەڵاتی ناوەڕاست دایە. ئەمریکا سەرەڕای شکستەکانی لەئێراق و سوریا، بۆ یەک پرسی گرنگ بەنێوی ئیسرائیل بە تێچووی زۆر، رێڕەوی لێژی زاڵبوون بەسەر رۆژهەڵاتی ناوینی لەقەوارەی رۆژهەڵاتی ناوینی گەورە هەروا لەبەردەست دایە. هەرچەندە ئەم پرۆژەیە پەیوەندی بە گۆڕینی سەرۆک کۆمار لەئەمریکاوە نییە و ئەم ناکۆکی نەتەوەیی بۆ ئەمریکایە و گۆڕینی سەرۆک کۆمار بەردەوم تاکتیکەکانی گۆڕیوە.\nداعش پرۆژەیەی ئەمریکی بوو؛ هەروەک چۆن پەکەکە لەسوریا بە ناوی هەسەدە. سەدەفە، یەپەگە و پەیەدەوە ئیش دەکات داعشیش پرۆژەی ئەمریکایە. ئەم دوو گرووپە بە رواڵەت دژی یەکترن بەڵام بەتەواوەتی لەنێو پازلی ئەمریکاییدا دەجووڵێنەوە و ناسینی ئەم پازڵە دژوارەو بێ دەستکەوتەکانی نێو گۆڕەپان ناکرێت. دەستپێکردنی داعش لەوانەی بۆ کەمتر کەسێک لێدرابێتەوە بەڵام من لەنێزیکەوە لەدایکبوونی داعش (راستی رادیکاڵ) و هەسەدە (چەپی رادیکاڵ) م بینی. لەسەردەمی ئۆبامادا گیراوە مەترسیدارەکان لایەنە راستەکان لەکردەوەیەکی دەگمەندا ئازاد کران هاوکات هەندێک لە گیراوانی لایەنگری سەدام، ئەو باڵانەی کە سعوودیان و زۆر رادیکاڵ بوون بە چاودێری ئەمریکا لەگرتووخانەکانی ئێراق ئازاد بوون و تۆی داعشیان وەشاند. بەڵام سەیر ئەوەیە بزانن ئیسرائیل کارگێڕی سسەرەکی ئەم پرۆژەیە بووو. بەلام تا ئێستاش ئیسرائیل هەڵسووکەوتێکی شاراوەی هەبووە و لەپشت پەردە ئیش دەکات. چوونکە هەمیشە یەهوودیەکان دەوری کاریگەریان لە هەڵبژاردنەکانی ئەمریکادا هەیە و لەراستیدا سەرۆک کۆماری ئەمریکا لەسەر بنەمای سیاسەتی لایەنگری لەئیسرائیل لەناوچەی رۆژهەڵاتی ناوین هەڵدەبژێردرێت. چوونکە هێزی دارایی یەهوودیەکان زۆرە و لابی بەهێزیان لە ئەمریکا هەیە. واتە هەر سەرۆک کۆمارێک کە دێتە سەر کار، سەرەتا دەبێت سەرچاوەی ئیسرائیل و یەهوودیەکان لەبەرچاو بگیردرێت و تەنانەت لەسەر ئێران زۆمی کردبێت. هەرچەند ئارمانجی ستراتژیکی دیکە وەک نەوتیش بەرواڵەت گرنگە بەڵام بەرەنگاربوونەوەی ئێران وەک کاریگەرترین هێزی ناوچەکە ئارمانجی ئەمریکا و ئیسرائیلە.\nئەمریکا هەوڵی زۆری دا کە داعش بەرە ئێران بجووڵێنێت بەڵام ئێران بەهەنگاوی لەپێشەوە گۆڕەپانی یاریەکەی بردە دەرەوەی خاکی ئێران و پاراستنی سنوورەکانی ئێرانی لەهێڵی پێشەوەی جووڵیی داعش لەئێراق و سوریا دانا. هەندێک وادەزانن دزەی ئێران لەسوریا و ئێراق لاواز بووە بەڵام سەرەنج نادەن کە ئارمانجی ئێران لەبوون لەسوریا و ئێراق چ بوو هەرچەند دزەی ئێران لەگەڵ وڵاتانێک وەک تورکیا و تەنانەت سعودیا و ئەمارات زۆر جیاوازە.\nلەسوریا کاتێک کە داعش شکستی هێنا و رووخانی بەشار لادرا ئەمریکا دەستبەجێ یاریزانێکی نوێی بە نیوی پەکەکە کە خۆی لەنێو لیستی رەشی گرووپە تێرۆریستییەکاندایە هێنایە گۆڕێ. هاوکات ئەمریکایەکان چوون بەدوای مەزڵووم کۆبانێ و وتیان ئەگەر وەک ئێمە ئیش بکەین ئۆتۆنۆمیتان بۆ بەشەکانی باکووری رۆژهەڵاتی سوریا پێدەدەین. مەزڵووم کۆبانێ لەگەڵ قەندیل قسەی کرد بەڵام قەندیل دڵنیا نەبوو و وتی ئەمریکییەکان کاتێک کە کێشەکەیان چارەسەر بێت وازمان لێ دێنن بەڵام نازانم چ بوو کە مەزڵووم وتی دەبێت لەگەڵ ئەمریکییەکان بین و قەندیلیش ئەمەی پەسەند کرد. ئەم روودا ساڵی ۲۰۱۳ رووی دا و داعش لەناوچەکانی باکووری رۆژهەڵاتی سوری لەپێشڕەویدا بوو. لەقۆناخێکدا کە قەندیل بەگۆمان بوو لەناکاو پێشڕەویەکانی داعش زۆر سەیر زیادی کرد و داعش بە گڵۆپی سەوزی ئەمریکا هاتە پێشەوە تا پەکەکە ناچار بە هاوکاری بکات. چوونکە پێم وایە کە راستی توندڕەو واتە داعش و هەم چەپی توندڕەو واتە پەکەکە و گرووپەکانی سەر بەوانە بە جۆرێک لەگۆڕەپانی ئەمریکا یاری دەکەن. واتە راست و چەپ بە گوێرەی گۆڕەپانی یارییەکە دەکەونە شەڕ لەگەڵ یەکتر تا بەرژەوەندی کۆشکی سپی و ئیسرائیل بپارێزرێت.\nئەمریکییەکان دەستیان بە رێکخستنی مرۆیی و لۆجستیکی پەکەکە لەسوریا کرد بەڵام خاڵی گرنگ ئەمەیە کە نەیاندەتوانی بەو گرووپانەی کە لەلیستی تێرۆری ئەمریکادان یارمەتی بدەن بۆیە وتیان دەبێت نێوێکی نوێ بۆ خۆتان هەڵبژێرن و بەمجۆرە هەسەدە لەدایک بوو. تا پێش لەوە یەپەگە باڵی چەکداری پەیەدە بوو بەڵام لەنێو یەک هەفتەدا هەموو ئاڵاکانیان گۆڕی و نێوی یەپەگەیان کرد بە هەسەدە کە بەواتای هیزی سوریای دێمۆکراتیکە! لەکاتێکدا کە باسێک لەدێمۆکراسی لەنێو پەکەکەدا نییە. ئێستا ئەمریکا باسی ئەوە دەکات کە ئەوانە پەکەکە نین و گرووپێکی نوێن؛ بەڵام تورکیا ئەمە پەسەند ناکات و دەڵێت ئەمانە هەر پەکەکەن. مافی تورکیایە؛ یەپەگە هەر پەکەکە و پەیەدەش هەر پەژاکە و لەبنەمادا باڵە جۆراوجۆرەکانی بەمەبەستی هەڵاتن لە گەمارۆ و ناساندنەوەیە. فەرماندەکانی ئەم گرووپە یەکێکن و راپۆرت بۆ قەندیل دەنێرن. بۆیە پتناگۆن نێوەکەی گۆڕین و پەکەکە بووبە یەپەگە.لەراستیدا هەسەدە هێزێکی بەپارەیە تا ئایدیۆلۆژیک؛ چوونکە ئەگەر ئەندامانی دوو مانگ مووچە وەرنەگرن دەڕۆنەوە ماڵەوە و ئەمریکا بە پارەی ئیسرائیل ئەوانەی دامەزراندووە و لەلایەکی دیکە پارەی نەوتی سوریا دەدزن. بۆیە ئەمریکییەکان بۆ لادانی نیگەرانی تورکیا دەڵێن دەبێت نەتەوە و خێڵەکانی دیکەش لەنێو هەسەدە دا هەبن و عەرەب و تورکمانیشی تێدایە بەڵام هەموو ئیشەکان پەکەکە دەیکات. ئارمانجیش لەرواڵەتدا شەڕکردن لەگەڵ داعش بوو بەڵام لەراستیدا بەلاڕێدابردنی شەڕی سوریا و خێڵەکان و هێزی مرۆیی سوریا و قوربانی کردن گیراو مەترسیدارەکان ئارمانجی سەرەکی ئەمریکایە.\nلەپێکدادانی داعش و پەکەکە لەکۆبانی ئەگەر پشتیوانی لۆجستیکی و ئاسمانی ئەمریکا نەبوو بێگۆمان داعش سەردەکەوت. چوونکە ئەوان زۆر پڕچەک بوون و هۆکاری پێشڕەوەی سەرەتاییەکانیان هەر ئەمە بوو. خاڵی سەرەنج راکێش ئەوەیە کە کاتێک پشتیوانی ئەمریکا گەیشت زۆرێک لەکەرەستە و ئامێرەکان کە ئێمە هەمانبوو لەدەستی داعشیش دەمانبینی؛ تەنانەت جلەکانیشمان وەک یەک بوو؛ بەڵام وادیار ئەمریکییەکان زۆرترین کەڵکیان لەپەکەکە لەسوریا وەرگرت و ئەم رەوتە درێژەی هەیە. هەندێک دەڵێن ئارمانجی ئەمریکا نەوتە بەڵام ئەمریکا نەوتی کردە ئامرازێک بۆ کۆنترۆڵکردنی پەکەکە لەسوریا بەڵام ئارمانجی سەرەکی ئەمریکا ئەمانەی خوارەوەیە:\nپاراستین ئیسرائیل و لاوازکردنی هێلی بەرەنگاربوونەوە لەگەڵ ئیسرائیل (بەلاوازکردنی هێزە مرۆیەکان و لەناوبردنی وڵاتانی ئیسلامی)\nلاوازکردنی ئێڕان و هاوپەیمانانی تاران\nدابەشکردنی سوریا و هەڵبەت ئێراق بە بەشەکانی سۆنە و شیعە و کورد کە پێم وابێت تا ئاستێکیش سەری گرتووە.\nنەوت لەم چیرۆکەدا شتێکی زۆر گرنگ نییە بەتایبەت کە ئەمریکا لەبواری وزەوە سەربەخۆە بەڵام ئەمریکا بۆ خۆی پێی خۆشە ئەم بابەتە وەها پیشان بدات. گۆڕانگایەکانی ناوچە بەخێرایی لەگۆڕاندان و پەکەکە لەدەوری یاریزانێک بۆتە هێزێکی نوێنەرایەتی و پێش بینی من ئەوەیە کە ئەمریکا بەتایبەت ئەگەر بایدن سەربکەوێت هەموو توانا و وردبوونەوەی دەخاتە سەر بارزانی لەئێراق و ئەنەکەسە لەسوریا و ئەمە هۆکارێکی گرنگی هەیە: پشتیوانی لەبارزانی و پەیوەندی قووڵ و کۆنی بارزانییەکان لەگەڵ ئیسرائیل هەر ئەو شتەی کە پەکەکە بەدوایەوەیە بەلام بێگۆمان ئیسرائیل لایەنی بارزانی دەگرێت. من پێم وایە ئیسرائیل وای داناوە کە بەشە کوردنشینەکانی سوریا بداتە دەست بارزانی و بۆیە ئیسرائیل لەگەڵ رفراندۆمی بارزانیدا بوو. دەوڵەتی کوردی لەناوچەکە واتە ئیسرائیلی دووەم بۆیە پەکەکە لەگەڵی نییە و دژیەتی. پەکەکە دژی بەهێزبوونی بارزانییە چوونکە ساڵانێک لەگەڵ ئەم خێڵە لەشەڕدایە. لەئایندەدا دەبینین کە کۆتایی بە پەکەکە لەسوریا و ناوچەکانی دیکەش دەهێندرێت چوونکە بارزانی لەپێشەوەدایە بۆ ئەوەی هاوکاری بکرێت. رێک بەرنامەی ئیسرائیل بۆ یەکپارچەکردنی دەوڵەتانی دراوسێ و لاوازکردنیان واتە بچووک کردنی ئێراق و سوریا و تەنانەت ئێران لەرێگای کورد و سۆنە و شیعەوە کەئەمە ئارمانجە سەرەکییەکەیە. بەڵام خاڵی گرنگ لەم نیوەندەدا بۆ خودی من دوای ئەوەی کە ساڵانێک لەیەپەگەدا بووم ئەوەیە کە سیاسەتی ئەمریکا پێکدادانی پەکەکە و داعشە. یەپەگەباڵی پەکەکەیە و گەنجی زۆر فریوی ئایدیۆلۆژی داوە و ئەوانیش فریوی رواڵەتەکەیان خوارد و لەسوریا تەڤلی یەکێک لەم دوو گرووپە بوون و لەئەنجامدا گیانیان لەدەست دا. سوریا لەناوچوو و تۆی قین و کاولی لەهەمو شوێنێکی ئەم ناوچەیە بڵاو بووەوە. ئەوەش بەدەستی فەرماندەکانی پشت پەردەی ئەمریکا. ئەمریکا چیتر پێویستی بە پەکەکە نییە یا ئەگەریش هەبێت کاتییە. کورد دەبێت بزانن کە ئەمریکا هاوپەیمانی ستراتژیک بۆ ئەوان نین و نابن و سوریا و دەستدرێژی تورکیا ب ئەو وڵاتە دواین نموونەیە.\nبرچسب هاپ ک کتهدیدچپداعشغربیهتروریست\nیاددشت وارده/ کرونا، ساخت آمریکا


بەغداد و کوردستان وەهاوکاری تەواوەتییگ ئەرا وسانن ئۆپراسیۆنەیل تورکیا جوولە کەن\nشەفەق نیوز/ نۆینەریگ لە پارت دیموکرات کوردستان، ئمڕوو سێشەممە، بانگواز کرد ک عراق نەخریەێدە ناو ململانەی تورکیا و پەکەکە، و باس هاوکاری تەواوەتییگ لەناوبەین حکومەت کوردستان و حکومەت فیدڕاڵی لەبان خاک هەرێم کوردستان کرد.\nپەرلەمانتار شیروان دوبردانی ئەرا ئاژانس شەفەق نیوز وت: بمباران وەردەوام و پێشێلکاری پەکەکە لەبان هێزەیل پێشمەرگە و دویاترین ئەوە بوی ک یەکیگ لە پێشمەرگە شەهید بوی کەفێدە ناو کارەیل تیرۆری ک وەسەختی شەرمەزاری کەیمن.\nوتیش؛ ئەوە کاریگەری لەبان ئارامی عراق و هەرێم کوردستان دیرێد، و ئیمە وەرەو هەڵبژاردن چیمن، وتیش؛ هاوکاری تەواوەتییگ لەناوبەین حکومەت فیدڕاڵی و حکومەت هەرێم کوردستان هەس ئەرا وسانن ئۆپراسیۆنەیل سەربازی تورکیا، و کارەیل تیرۆری پەکەکە.\nدوبردانی دیاری کرد ک گرفت تورکیا ناوخۆییە، و جەخت کرد لە بەشداری نەکردن عراق لەی ململانە.\nگورزیگ ئاسمانی لەبان پەکەکە لە کوێەی گورزار\nDate: 2021-06-05 14:10:03\nفڕۆکەیل تورکیا بمباران ناوچەیگ گەشتوگوزاری لە هەرێم کوردستان کەن\nDate: 2021-05-21 11:37:48\nپەکەکە راگەینێد کوشیان ٧ گەریلا لە هەرێم کوردستان\nDate: 2021-05-07 13:15:59\nزەخمداری گەنجیگ وە گورزیگ تورکی لەبان ئاواییگ سنوری لە هەرێم کوردستان\nDate: 2021-05-25 14:02:39\nتورکیا راگەینێد کوشتن چوار لە پەکەکە لە بمبارانیگ لە هەرێم کوردستان\nDate: 2020-11-24 06:42:31\nتورکیا راگەینێد کوشتن دووان لە سەربازەگانی وە مووشەکیگ لە هەرێم کوردستان\nDate: 2020-09-18 08:09:11\nگوڵپەیل ئاگرەیل گەورایگ لەماڵەیل ئاواییگ لە دهۆک لەوەر گورزیگ تورکی\nDate: 2021-05-27 11:29:59\nکوشیان دوو سەرباز لە سوپای تورکیا لە کوردستان\nDate: 2021-04-30 14:14:41


داوای كردنەوەی دەرگای خوێندنگەكان بۆ پۆلی (1 و 2 و 3) دەكرێت - تۆڕی میدیایی خەڵک\nداوای كردنەوەی دەرگای خوێندنگەكان بۆ پۆلی (1 و 2 و 3) دەكرێت\nبەهۆی هەڵكشانی ژمارەی تووشبووان بە كۆرۆنا دەرگای خوێندنگەكان بە داخراوی ماونەتەوە و بڕیارە بەم نزیكانە حكومەتی هەرێم بڕیاری نوێ لەبارەی خوێندنەوە بدات و شارەزایانی بواری پەروەردەش داوا دەكەن لانی كەم پڕۆسەی خوێندن بۆ پۆلەكانی (1 و 2 و 3ی بنەڕەتی) دەستپێبكاتەوە و دەپرسن هەموو سێكتەرەكان كراوەن بۆ تەنها پەروەردە داخراوە؟\nلە مانگی ڕابردوودا و تەنها دوای مانگێك لە پڕۆسەی خوێندن لیژنەی باڵای ڕووبەڕووبوونەوەی كۆرۆنا لە هەرێم بڕیاریدا دەرگا ناوەندەكانی خوێندن دابخاتەوە جگە لە پۆلی 12ی ئامادەیی و خوێندن بكرێتە ئۆنلاین، بەڵام ئەو بڕیارە نیگەرانی مامۆستایان و خوێندكارانی لێكەوتۆتەوە و دەپرسن فەرمانگە و مزگەوت و دوكان و بازاڕەكان و كافتریاكان جمەیان دێت بۆ تەنها خوێندنگەكان دادەخرێن؟\nئارام سەردار، ڕێنماییكاری پەروەردەیی بۆ (خەڵك) ئاماژەی بەوەكرد، گەر هەر بەنیازنین خوێندنگەكان بكەنەوە، تەنها پۆلی (یەك و دوو و سێ)ی بنەڕەتی بابێنەوە پۆلەكانیان و شتێك فێرببن.\nدەشڵێت: “فەرمانگەكان لە یەك شەممە بۆ چوار شەممە دەوامی تێدایە و دیارە وەزعەكە باشە، ئەمن تێ ناگەم بەس خوێندكار و پەروەردە بەم شێوەیە فەرامۆش بكرێن و بەداخراوی بمێنێتەوە؟”.\nهاوكات، ئەبوبەكر هەڵەدنی، ئەندامی پەڕلەمانی كوردستان لە نووسینێكدا لە هەژماری خۆی لە فەیسبووك دەڵێت: “لە بەدووداچوونی مەیدانیم لەدوو شەوی ڕابردوودا بۆ ناو شاری هەولێر ناو بازاڕ و ڕیستۆرانت و كافێ و چایخانە و نێرگەلەخانەكان قەرەباڵغیەكی زۆر و تێكەڵاوییەكی زۆر هەیە بێ ڕەچاوكردنی ڕێنماییە تەندروستیەكان”.\nدەشڵێت: “ئەمە بانێكە و دوو هەوایە و داخستنی دەرگای قوتابخانە و زانكۆ و پەیمانگاكان ئامانجێكی ڕوونی لەپشتەوەیە، كە نەوەی ئێستا سەرقاڵی خوێندن و فێر بوون نەبێت و كاتە زێڕینەكانی تەمەنی لەگەڵ سۆشیال میدیا و ئینتەرنێت و شتی بێسوود بەسەربەرێت تا ئەم نەوەیە نەیپەرژێتە سەر پرسەكانی دادپەروەری و شەفافیەت و چاكسازی و داوای مافەكانی”.\nلای خۆشیەوە، لای خۆشیەوە، د. جوتیار عادل، وتەبێژی حکومەتی هەرێم لە كۆنگرەیەكی ڕۆژنامەوانیدا ئەمڕۆ چوار شەممە ڕایگەیاند، لە چەند ڕۆژی داهاتوودا لیژنەی باڵای ڕووبەڕووبوونەوەی کۆرۆنا کۆدەبێتەوە و لەسەر بەردەوامیدان بە داخستنی دەرگای خوێندنگەكان یان کردنەوەی بڕیاری پێویست دەدەن.\nوتیشی، “ئایندەی خوێندکاران لامان گرنگە و دەمانەوێت ئەمساڵی خوێندن نەفەوێت”.\nداخستنی دەرگای خوێندنگەكان لەكاتێكدایە، كە سەرەڕای زۆری تووشبوون و مردن بە كۆرۆنا بەڵام دەوامی فەرمانگەكان نەوەستاوە و بازاڕ و هاتووچۆ و كافتریا و سەرجەم شوێنەكانی دیكەش بە مزگەوتەكانیشەوە كراونەتەوە.\nخەڵك-بەشی هەواڵ ئەندامیكی سكرتاریەتی یەكێتی مامۆستایان ڕایدەگەیەنێت، بڕینی مووچەی مامۆستایان كاریگەری نەرێنی لەسەر پڕۆسەی خوێندن دەبێت.…\n(خەڵك) وردەكاری شێوازێكی نوێی پڕۆسەی خوێندن لە هەرێم ئاشكرا دەكات\nخەڵك-تەنیا هەورامی سەرۆكی یەكێتی مامۆستایانی كوردستان ڕایدەگەیەنێت، پێشنیار كراوە وانەی سەرجەم قۆناغەكانی خوێندن بە فلاش میمۆری بدرێتە خوێندكاران.…\nدەرماڵەیەكی 150 هەزاری دەدرێتە مامۆستایان و فەرمانبەرانی وەزارەتی پەروەردە\nخەڵك بەڕێوەبەری گشتی دیوانی وەزارەتی پەروەردە ڕایدەگەیەنێت، دەرماڵەیەك بۆ ئەو مامۆستا و فەرمانبەرانەی وەزارەت خەرج دەكرێت، كە مۆڵەتی خوێندنیان…\nوەزارەتی پەروەردە چەند بڕیارێكی بۆ خوێندنی ئەمساڵ دەركرد\n15 مارس 2021 1.38 pm\nخەڵك- وەزارەتی پەروەردەی حكومەتی هەرێمی كوردستان بڕیاری لە دەستپێكردنەوەی پڕۆسەی خوێندن لەناو پۆل بە شێوەی تەناوب…\nزانیاری نوێ لەسەر پڕۆسەی خوێندن لە هەرێم ئاشكرادەكرێت\n28 نیسان 2021 5.19 pm\nخەڵك- لیژنەی باڵای ڕووبەڕووبوونەوەی كۆرۆنا لە هەرێم لە كۆبوونەوەدایە و بەپێی زانیارییەكان، پێدەچێت دەستپێكردنەوەی…\n25 ئازار 2021 10.07 pm\nخەڵك ڕاگەیاندنی بەڕێوەبەرایەتی پەروەردەی كەلار بەڕێوەبەری قوتابخانە بنەڕەتی و خوێندنگاكان ئاگاداردەكاتەوە.…